
BELGIA

Infracţiuni de corupţie 

Codul penal, Titlul IV – Infracţiuni şi delicate contra ordinii publice comise de persoane care exercită o funcţie publică, Capitolul IV – Corupţia persoanelor care exercită o funcţie publică, art. 246 – 252.

Codul penal incriminează, în articolele 246 şi 247, atât corupţia activă cât şi corupţia pasivă. Aceste două articole au aplicabilitate generală şi se completează reciproc: astfel art. 246 conţine definiţia de bază a infractiunii de corupţie, iar art. 247 enumeră diversele acte de corupţie incriminate şi pedepsele aferente. 
“Art. 246 

1. Constituie corupţie pasivă fapta persoanei care exercită o funcţie publică de a solicita sau a accepta, direct sau prin intermediul altor persoane, o ofertă, o promisiune sau un avantaj de orice natură, pentru ea însăşi sau pentru un terţ, în vederea adoptării unui comportament dintre cele avute în vedere la art.247.
2. Constituie corupţie activă fapta de a propune, direct sau prin intermediul altor persoane, unei persoane care exercită o funcţie publică, o ofertă, o promisiune sau un avantaj de orice natură, pentru ea însăşi sau pentru un terţ, în vederea adoptării unui comportament dintre cele avute în vedere la art.247.

Art. 247 

1. Atunci când actul de corupţie are ca obiect îndeplinirea de către persoana care exercită o funcţie publică a unui act legitim care ţine de atribuţiile funcţiei sale, pedeapsa va fi închisoare de la 6 luni la 1 an şi o amendă de la 100 la 10000 Euro sau una dintre aceste pedepse. Atunci când fapta prevăzută la art.246 alin.1 este urmată de fapta prevăzută la art 246 alin.2 sau când această propunere este acceptată, pedeapsa va fi de închisoare de la 6 luni la 2 ani şi o amendă de la 100 la 25000 Euro sau una dintre aceste două pedepse. 

 
2. Atunci când actul de corupţie are ca obiect îndeplinirea de către persoana care exercită o funcţie publică a unui act ilegitim în cadrul exercitării atribuţiilor funcţiei sale sau abţinerea de la anumite acte care ţin de atribuţiile funcţiei sale, pedeapsa va fi închisoare de la 6 luni la 2 ani şi o amendă de la 100 la 25000 Euro sau una dintre aceste pedepse. Atunci când fapta prevăzută la art.246 alin.1 este urmată de fapta prevăzută la art 246. alin.2 sau când această propunere este acceptată, pedeapsa va fi de închisoare de la 6 luni la 3 ani şi o amendă de la 100 la 50000 Euro. În cazul în care persoana coruptă săvârşeşte actul illegitim sau se abţine de la anmite acte care ţin de atribuţiile funcţiei sale, pedeapsa va fi închisoare de la 6 luni la 5 ani şi o amendă de la 100 la 75000 Euro. 
3. Atunci când corupţia are drept obiect săvârsirea unei infracţiuni de către o   persoană care exercită o funcţie publică în cadrul exercitării funcţiei sale, pedeapsa va fi de închisoare de la 6 luni la 3 ani şi o amendă de la 100 la 50000 Euro. 
4. Atunci când actul de corupţie are ca obiect folosirea de către persoana care exercită o funcţie publică a influenţei sale reale sau de care se presupune că dispune datorită funcţiei sale pentru a obţine un act al unei autorităţi sau administraţii publice sau abţinerea emiterii unui asemenea act, pedeapsa va fi închisoare de la 6 luni la 1 an şi o amendă de la 100 pâna la 10000. În cazul prevăzut în alineatul precedent, atunci când solicitarea prevăzută la art.246 alin.1 este urmată de fapta prevăzută la art 246. alin.2 sau când această propunere este acceptată, pedeapsa va fi de închisoare de la 6 luni la 2 ani şi o amendă de la100 la 25000 Euro.  Dacă persoana coruptă a utilizat efectiv influenţa de care dispune ca urmare a funcţiei sale, aceasta va primi o pedeapsă cu închisoarea de la 6 luni la 3 ani şi o amendă de la 100 la 50000 Euro”.

Articolele 248 şi 249 din Codul penal prevăd circumstanţe agravante pentru funcţionarii publici care fac parte din anumite categorii profesionale, cum ar fi: poliţişti, procurori, judecători etc.

Acestor pedepse prevăzute de Codul penal li se pot adăuga şi anumite pedepse complementare, după cum urmează:

· Confiscarea – art. 42, 43, 43 bis, 43ter, 43 quater Cod penal
· Interzicerea anumitor drepturi civile şi politice – art.252 Cod penal
· Limitarea drepturilor electorale (dreptul de a alege şi de a fi ales) – art. 6, 7şi 227 din Codul electoral

· Interdicţia de a exercita  anumite funcţii – Decretul Regal nr.22 din 22 octombrie 1934

· Excluderea de pe pieţele publice – art.19 al Legii din 20 martie 1991 privind organizarea autorizării antreprenorilor şi art.20 al Legii din 15 iunie 2006  privind pieţele publice şi anumite pieţe de lucrări, de mărfuri sau de servicii.

Definiţia NOŢIUNII DE funcţionar public
Câmpul de aplicare al prevederilor penale referitoare la corupţie este destul de larg, legea penală referindu-se la „persoane care exercită o funcţie publică”. Aşadar se are în vedere exclusiv caracterul public al fucţiei, Codul penal nefăcând distincţie între categoriile de persoane în ceea ce priveşte incriminarea, în afară de circumstanţele agravante prevăzute pentru anumite categorii profesionale, cum ar fi ofiţerii de poliţie, judecătorii sau membrii ai Ministerului public. 
Nu există o definiţie în legea penală a noţiunii „persoane care exercită o funcţie publică”, dar, conform lucrărilor parlamentare
  pentru Legea din 10 februarie 1999, prin care s-au adus modificări Codului penal în special referitoare la pedepse, noţiunea de “funcţionar public” acoperă toate categoriile de persoane care exercită o funcţie publică de orice natură, la nivel federal, regional, comunitar, provincial sau communal, inclusiv persoanele care deţin un mandat electiv, adică membrii ai Parlamentului federal sau ai adunărilor regionale sau locale.
 

De asemenea, sunt incluse în această categorie chiar şi persoane private care exercită un serviciu public (de ex. notarii publici ). 
La nivelul anului 2009, în Belgia efectivele funcţionarilor publici erau impresionante, reprezentând 30 % din populaţia activă.

Conflictul de interese
Decretul Regal din 1937 privind Statutul agenţilor Statului
, cu numeroasele sale modificari ulterioare, este principalul act normativ care reglementează statutul funcţionarilor publici (denumiţi în cadrul decretului „agenţi ai Statului”), inclusiv conflictul de interese şi incompabilităţile.  
Statutul, fiind o reglementare de natură administrativă, încălcarea prevederilor sale poate conduce la antrenarea răspunderii disciplinare a funcţionarului public şi, eventual, a răspunderii penale, în măsura în care nerespectarea acestor dispoziţii a condus la săvârşirea unei fapte incriminate de legea penală.  
Conform art. 9 din Statut, funcţionarul public nu trebuie „să se plaseze sau să accepte să fie plasat într-o situaţie de conflict de interese, adică într-o situaţie în care el însuşi sau prin intermediul unei persoane interpuse poate avea un interes personal care ar putea să influenţeze exercitarea imparţială şi obiectivă a funcţiei sale sau care ar putea crea suspiciunea legitimă că poate apărea o asemenea influenţă.”  
Dacă un funcţionar public apreciază că se află într-o situaţie de conflict de interese în cadrul activităţii sale, el trebuie să-l informeze de îndată pe superiorul său ierarhic, care trebuie să-i dea o confirmare scrisă şi să ia măsurile care se impun.
Serviciul Public Federal pentru Buget şi Control al Gestiunii a întocmit şi publicat un Manual privind gestionarea conflictelor de interese
, manual care este întocmit în conformitate cu politica preventivă federală de integritate, aprobată de Consiliul de Miniştrii în anul 2006.  
De asemenea, în scopul transparenţei şi pentru a îndepărta condiţiile favorizante apariţiei faptelor de corupţie, prin intermediul reglementărilor adoptate în 1995 a fost introdusă obligativitatea depunerii unei declaraţii privind “mandatele, funcţiile şi profesiile” pe care funcţionarul le exercită şi a unei “declaraţii de patrimoniu”. 
Incompatibilităţi
Art.12 din Statut prevede că funcţionarul public “nu poate exercita o activitate remunerată, indiferent de ce natură ar fi aceasta, în afara funcţiei sale, decât dacă a obţinut o autorizaţie de cumul”. Autorizaţia de cumul se acordă pentru o perioadă maximă de 4 ani, nu are efect retroactiv, iar activitatea accesorie trebuie să se exercite în afara orelor de serviciu aferente funcţiei publice.   
Aceasta este o incompabilitate generală, care se aplică tuturor funcţionarilor publici. În afară de aceasta, sunt o serie de incompatibilităţi specifice unor anumite categorii de funcţionari publici, cum ar fi poliţiştii, magistraţii, aleşii locali etc, care sunt reglementate prin legi speciale.
FRANŢA   

Conform unei definiri generale, agenţii publici titulari şi non-titulari, angajaţi de administraţie au statut de funcţionari publici şi respectă principiile serviciului public
, definit ca activitatea de interes general exercitată de o persoană publică sau de o persoană privată dar sub controlul unei persoane publice. Statutul funcţionarilor publici
 se aplica aşadar persoanelor care au fost numite într-o funcţie permanentă cu timp complet şi titularizată în grade ierarhice ale administraţiilor centrale ale statului, în serviciile deconcentrate sau instituţii publice ale statului.  

În anul 2013 au fost adoptate două legi importante care fac referire la sancţiuni aplicabile unor categorii mai largi incluse în conceptul de transparenţă a vieţii publice: Legea nr. 2013-907 din 11 octombrie 2013 referitoare la transparenţa vieţii publice, care a intrat în vigoare la 1 ianuarie 2014
;  Legea nr. 2013-1117 din 6 decembrie 2013 referitoare la lupta contra fraudei fiscale şi a marii delincvenţe economice şi financiare.


În Codul penal francez Partea Legislativă Cartea a IV a referitoare la infracţiuni şi delicte contra naţiunii şi păcii publice, în Titlul III, se face referire la Atingeri ale autorităţii de stat. 

În Capitolul II Secţiunea 1, este tratat abuzul de autoritate contra administaţiei menţionându-se în art. 432-1 că fapta unei persoane deţinătoare a unei funcţii publice, în exerciţiul funcţiunii, care ia măsuri destinate a împiedica aplicarea legii, este pedepsită cu 5 ani închisoare şi amendă de 75000 euro şi este mărită pedeapsa dacă fapta a avut efecte. Articolul 432-3 se referă la fapta unei persoane reprezentante a unei autorităţi publice  sau însărcinată cu o misiune a serviciului public sau a unei persoane investite cu un mandat electiv public care a fost informată de o decizie sau de circumstanţele de încetare a funcţiei sale, şi care  a continuat să o exerseze, este pedepsită cu 2 ani închisoare şi 30000 euro amendă.

În Secţiunea 2, art 432-4 şi 432-6 se face referire la atingeri ale libertăţii individuale menţionându-se că fapta unei persoane deţinătoare a unei funcţii publice sau în misiunea unui serviciu public, care acţionează în exerciţiul funcţiunii sau misiunii sale, şi care ordonează sau înfăptuieşte arbitrar un act care atentează la libertatea individuală este pedepsit cu 7 ani închisoare şi o amendă de 100000 euro. Dacă actul constă în reţinerea pe o durată de peste 7 zile, pedeapsa devine de 13 ani închisoare şi amendă de 450000 euro.

Paragraful 2 se referă la discriminări (invocându-se definiţia discriminării din articolele 225-1, 225-2), discriminări exercitate asupra unor persoane fizice sau juridice de către o persoană reprezentantă a unei autorităţi publice sau cu o misiune în serviciu public, aflată în exerciţiul funcţiilor sau misiunii, este pedepsită cu 5 ani închisoare şi 75000 euro amendă. 

Cartea a IV, paragraful 3, articolul 432-8, se referă la atingeri ale inviolabilităţii, la fapta unei persoane deţinătoare a unei funcţii de autoritate publică sau a unei misiuni în serviciu public, aflate în exerciţiul funcţiilor sau misiunii, de a intra sau de a avea intenţia de a intra în domiciliul altuia, fără acordul acestuia, decât în cazurile prevăzute de lege, faptă care se pedepseşte cu 2 ani închisoare şi 30000 euro amendă. Atingerile secretului corespondenţei sunt prevăzute la art. 432-9 cu referire la corespondenţa scrisă şi la reţelele de comunicare electronică pedepsele fiind de 3 ani închisoare şi amendă de 45000 euro. 

În Cartea a IV referitoare la infracţiuni şi delicte contra naţiunii şi păcii publice, în Titlul III, se face referire la Atingeri ale autorităţii de stat. În capitolul II, Secţiunea 3 este abordată abaterilor de la probitate find incluse corupţia pasivă şi traficul de influenţă comise de persoane care exercită funcţii publice. În art. 432-10 se face referire la infracţiunea numită în limbaj juridic francez concussion care se referă la  fapta unei persoane reprezentante a unei autorităţi publice sau în misiunea unui serviciu public de a primi, cere sau de a ordona perceperea cu titlu de drepturi sau contribuţii, impozite sau taxe publice, a unei sume, care ştie că nu trebuie dată, sau de a mări ceea ce trebuie dat, se pedepseşte cu 5 ani închisoare şi o amendă de 500 000 euro. Se pedepseşte la fel fapta aceloraşi persoane, de a acorda sub orice formă şi pentru orice motiv, o exonerare sau francizare a unor drepturi, contribuţii, impozite sau taxe publice cu violarea textelor legale sau reglementărilor. Tentativa de delicte prevăzute în articol se pedepseşte cu aceleaşi pedepse. 


În articolul 432-11 se prevede că este pedepsită cu 10 ani închisoare şi o amendă de 1 000 000 euro fapta unei persoane deţinătoare a unei funcţii de autoritate publică sau cu o misiune în serviciu public sau învestită cu un mandat electiv public de a solicita sau de a agrea, fără drept, în orice moment, direct sau indirect, oferte, promisiuni, daruri, avantaje, oricare ar fi ele, pentru ea însăşi sau pentru altul:

- fie pentru a îndeplini sau a se abţine sau a nu îndeplini un act al funcţiei sale, al misiunii sau mandatului său, de a facilita prin funcţia sa, misiunea sau mandatul său; 
- fie de a abuza sau de a fi abuzat de influenţa sa reală sau presupusă, în vederea obţinerii unei autorităţi sau a unei administraţii publice a unei distincţii, loc de muncă, sau a unei oricărei alte decizii favorabile. În articolul 432-11-1 menţionează că privarea de libertate se aplică şi complicelui acestei infracţiuni, şi că această pedeapsă poate fi redusă la jumătate dacă a fost alertată autoritatea administrativă sau judiciară şi a fost oprită infracţiunea sau au fost identificaţi alţi autori sau complici.


În Cartea a IV - a referitoare la infracţiuni şi delicte contra naţiunii şi păcii publice, în Titlul III, se face referire la Atingeri ale autorităţii de stat. În paragraful 3 se face referire la ceea ce acoperă problematica conflictului de interese denumit în legislaţia franceză urmărirea ilegală de interese (la prise illégale d'intérêts).  În articolul 432-12 Cod Penal se precizează că fapta, realizată de o persoană deţinătoare a unei funcţii de autoritate publică sau care îndeplineşte o misiune în serviciu public sau de o persoană investită cu un mandat electiv, de a a lua, primi sau păstra, direct sau indirect, un oarecare interes într-o întreprindere sau operaţiune în care ea are, în momentul actului, în întregime sau în parte, misiunea de a supraveghea, administra, lichida sau plăti, este pedepsit cu 5 ani închisoare şi o amendă de 500 000 euro, nivelul acesteia putând să ajungă la dublul produsului sustras prin infracţiune. 

În comunele având 3500 locuitori sau mai mulţi, primarii, adjuncţii sau consilierii municipali delegaţi sau care îi înlocuiesc pot realiza cu comuna în care sunt aleşi transferuri de bunuri mobiliare şi imobiliare sau furnizare de servicii în valoare limitată anual de 16000 euro. Ei pot negocia cu comuna în care sunt aleşi deţinerea unui lot  pentru locuinţă proprie, închirierea, cu autorizarea consiliului municipal. În aceste comune, aceiaşi aleşi pot achiziţiona un bun aparţinând comunei cu scopul de a dezvolta activitatea lor profesionaţă, dar preţul nu poate fi inferior evaluării serviciilor domeniilor. Actul trebuie autorizat, oricare ar fi valoarea bunurilor, de către consiliul municipal.


În articolul 432-13 se menţionează că este pedepsită cu închisoare şi o amendă de 200 000 euro, a cărei valoare poate fi dublul produsului sustras prin infracţiune, fapta realizată de o persoană care este însărcinată, chiar şi membru al guvernului, titular al unei funcţii executive locale, funcţionar sau agent al unei administraţii publice, care fie în exercitarea funcţiilor, fie în asigurarea supravegherii sau controlului unei întreprinderi private, sau prin încheierea unor contracte de orice natură, fie prin propunerea directă a unor decizii, de a lua sau de a primi o participaţie prin muncă, consiliere sau capital în una din aceste întreprinderi, înaintea expirării intervalului de trei ani care au urmat încetării funcţiilor sale. Este pedepsită cu aceleaşi pedepse orice participare care depăşeşte 30% din capitalul comun sau un contract încheiat cu exclusivitate.


În paragraful 4 se face referire la atingerile libertăţii de acces şi al egalităţii candidaţilor pe pieţele publice şi la delegaţiile serviciului public. Conform articolului 432-14,  se pedepseşte cu doi ani închisoare şi o amendă de 200 000 euro, a cărei valoare poate fi dublul produsului sustras prin infracţiune, fapta unei persoane deţinătoare a unei funcţii de autoritate publică sau care îndeplineşte o misiune în serviciu public sau o persoană învestită cu un mandat electiv sau exercitând o funcţie de reprezentant, administartor sau agent al statului, colectivităţilor teritoriale, instituţiilor publice, societăţilor de economie mixtă de interes naţional care îndeplinesc misiuni ale serviciului public şi a societăţilor economiei mixte locale, de a procura sau de a avea tentativa de a procura altuia un avantaj nejustificat printr-un act contrar dispoziţiilor legale sau de reglementare care au ca obiect garantarea libertăţii de acces şi egalităţii candidaţilor pe pieţele publice şi delegaţiilor serviciului public. Această faptă mai este numită în limbajul juridic francez „délit de favoritisme”. 

În paragraful patru se face referire la sustragerea şi deturnarea bunurilor. În articolul art. 432-15 se menţionează că fapta unei persoane deţinătoare a unei funcţii de autoritate publică sau în exercitarea unei misiuni a serviciului public, contabilitate publică sau a unui subsordonat de a distruge, deturna sau sustrage un act sau un titlu  sau fonduri publice sau private, sau efecte, piese sau titluri înlocuitoare, sau orice obiect care i-a fost remis de funcţiile sau misiunea, este pedepsit cu 10 ani închisoare şi o amendă de 1 000 000 euro, a cărei valoare poate fi dublul produsului sustras prin infracţiune. 

În art. 432-16 se prevede că, dacă distrugerea, deturnarea sau sustragerea decurge din neglijenţa persoanei, aceasta este pedepsită cu un an închisoare şi o amendă de 15 000 euro.


În Capitolul V se face referire la atingerile aduse administraţiei publice şi acţiunii asupra aplicării justiţiei Comunităţii europene, statelor membre ale Uniunii Europene, altor state străine şi al organizaţiilor internaţionale publice. În secţiunea 1 se face referire la corupţia şi traficul de influenţă pasive. 

În art. 435-1 se face referire la faptul că este pedepsită cu 10 ani închisoare şi o amendă de 1 000 000 euro fapta unei persoane deţinătoare a unei funcţii de autoritate publică, misiuni a serviciului public sau învestit cu un mandat electiv  public într-un stat străin sau în cadrul unei organizaţii internaţionale publice, de a solicita sau de a agrea, fără drept, în orice moment, direct sau indirect, oferte, promisiuni, donaţii, cadouri, sau avantaje, oricare ar fi ele, pentru ea însăşi sau pentru altă persoană, pentru a îndeplini sau pentru a urma să îndeplinească, pentru a se abţine de a îndepliniun act care ţine de funcţia sau misiunea sa sau de mandatul său, sau de a facilita prin funcţia sa, misiunea sau mandatul său. În art. 435-2 se prevede că este pedepsită cu 5 ani de închisoare şi o amendă de 500 000 euro fapta de a solicita sau agrea, în orice moment, direct sau indirect, oferte, promisiuni, donaţii, cadouri, sau avantaje, oricare ar fi ele, pentru ea însăşi sau pentru altă persoană, pentru a abuza de influenţa sa reală sau presupusă, cu scopul de a obţine distincţii, locuri de muncă sau orice decizie favorabilă din partea unei persoane  deţinătoare a unei funcţii de autoritate publică, în misiuni ale serviciului public sau învestit cu un mandat electiv  public în cadrul unei organizaţii internaţionale publice.

Referitor la corupţia şi traficul de influenţă active, în articolul 435-3 se prevede că este pedepsită cu 10 ani închisoare şi o amendă de 1 000 000 euro fapta unei persoane deţinătoare a unei funcţii de autoritate publică,  în misiuni ale serviciului public sau învestit cu un mandat electiv  public într-un stat străin sau în cadrul unei organizaţii internaţionale publice, de a solicita, fără drept, în orice moment, direct sau indirect, oferte, promisiuni, donaţii, cadouri, sau avantaje oricare ar fi ele, pentru ea însăşi sau pentru altă persoană, pentru ca ea să îndeplinească sau să abţină a îndeplini un act care ţine de funcţia,  misiunea sau mandatul său. În art. 435-4 se prevede că se pedepseşte cu cinci ani închisoare şi o amendă de 500 000 euro fapta de a propune, fără drept, în orice moment, direct sau indirect , oferte, promisiuni, donaţii, cadouri, sau avantaje oricare ar fi ele, unei persoane, pentru ea însăşi sau pentru altă persoană, pentru a abuza sau pentru că a abuzat de influenţa sa reală sau presupusă, cu scopul de a obţine distincţii, loc de muncă, pieţe sau orice altă decizie favorabilă din partea unei persoane deţinătoare a unei funcţii de autoritate publică, în misiuni ale serviciului public sau învestit cu un mandat electiv  public în cadrul unei organizaţii internaţionale publice. Se pedepseşte la fel fapta de a ceda unei persoane care solicită în orice moment, direct sau indirect, cadouri, avantaje, pentru ea însăşi sau pentru altul, pentru a abuza sau pentru a fi abuzat de influenţa reală sau presupusă, cu scopul de a obţine distincţii, loc de muncă, pieţe sau orice decizie favorabilă. 

În art. 435-5 se prevede că organismele create prin aplicarea Tratului Uniunii Europene sunt considerate ca organizaţii internaţionale publice. 

În articolul 435-6-1 se precizeză că pedepsele privative de libertate prevăzute pentru art. de la 435-1 la 435-4 se reduc la jumătate dacă, avertizând autoritatea administrativă sau judiciară, a împiedicat sau împiedică realizarea infracţiunii sau permite identificarea altor autori sau complici.

În ceea ce priveşte atingerile acţiunii justiţiei, în art. 435-7 se face referire la  corupţia şi traficul de influenţă pasive. Conform acestui articol, se pedepseşte cu 10 ani închisoare şi o amendă de 1 000 000 euro fapta: oricărei persoane care exercită funcţii jurisdicţionale într-un stat străin sau în cadrul unei curţi internaţionale; oricărui funcţionar grefier al unei jurisdicţii străine internaţionale; oricărui expert dintr-o misiune de conciliere sau mediere al unei jurisdicţii sau unei asemenea curţi; oricărui arbitru cu misiune de arbitraj în stat străin – de a solicita sau de a agrea, fără drept, în orice moment, direct sau indirect, oferte, promisiuni, donaţii, daruri sau orice avantaje, pentru el sau pentru altul,  pentru a îndeplini sau a fi îndeplinit, sau pentru a se abţine sau a se fi abţinut, de la un act care ţine de funcţia sa sau facilitat de funcţia sa.

În art. 435-8 se prevede că se pedepseşte cu 5 ani închisoare şi o amendă de 500 000 euro fapta  de a solicita sau de a agrea în orice moment, direct sau indirect , oferte, promisiuni, donaţii, cadouri, sau avantaje oricare ar fi ele, unei persoane, pentru ea însăşi sau pentru altă persoană, pentru a abuza sau pentru că a fi abuzat de influenţa reală sau presupusă cu scopul de a obţine o decizie sau un aviz favorabil unei persoane vizate de art. 435-7, când exercită funcţiile sale în cadrul sau pe lângă o curte internaţională.  

În art. 435-9 se prevede că se pedepseşte cu 10 ani închisoare şi o amendă de 1000 000 euro, a cărei valoare poate fi dublul produsului sustras prin infracţiune, fapta de a propune, fără drept, în orice moment, direct sau indirect, oricărei persoane care exercită funcţii jurisdicţionale într-un stat străin sau o curte internaţională; orice funcţionar grefier al unei jurisdicţii străine sau curţi internaţionale;  orice expert numit de o asemenea jurisdicţie sau curte sau părţi ale acestora; oricărei persoane însărcinate cu o misiune de conciliere sau de mediere unei asemenea jurisdicţii sau curţi sau părţi ale lor, oferte, promisiuni, donaţii, cadouri, sau avantaje oricare ar fi ele, pentru ca această persoană să îndeplinească sau să se abţină în a îndeplini sau pentru că ea a îndeplinit un act al funcţiei sale sau facilitat de funcţia sa.

Se aplică aceleaşi pedepse faptei de a da unor astfel de persoane, care solicită, fără drept, în orice moment, direct sau indirect, promisiuni, donaţii, cadouri, sau avantaje oricare ar fi ele, pentru ca această persoană să îndeplinească sau să se abţină în a îndeplini sau pentru că ea a îndeplinit un act al funcţiei sale sau facilitat de funcţia sa.


În Capitolul VI, în Titlul IV de la art 441-1 la 441-12 se face referire la atingerile aduse încrederii publice în care se fac referire la diferite forme de falsuri în acte publice.


În art 441-1 se prevede că constituie fals orice alterare frauduloasă a adevărului, de natură a cauza un prejudiciu şi de a realiza cu orice mijloc un înscris sau orice pe orice alt suport de exprimare care are ca obiect sau care poate avea ca efect să constituie o probă de drept sau un fapt cu consecinţe juridice. Falsul şi uzul de fals sunt pedepsite cu trei ani de închisoare şi o amendă de 45 000 euro.

În articolul 441-2  se prevede că falsul comis într-un document emis de o administraţie publică în scopuri de a constata un drept, o identitate sau o calitate sau de acordare a unei autorizări este pedepsită cu 5 ani închisoare şi o amendă de 75 000 euro. Uzul de fals este pedepsit la fel. Pedepsele pot ajunge la 7 ani închisoare şi 100 000 euro amendă dacă falsul sau uzul de fals a fost comis: fie de o persoană reprezentantă a unei autorităţi publice sau cu o misiune de serviciu public; fie în mod obişnuit; fie conform unui plan de a comite o infracţiune sau de a asigura impunitatea autorului.

În art. 441-3 se menţionează că deţinerea frauduloasă a unor documente false definite anterior se pedepseşte cu doi ani închisoare şi 30000 euro amendă. Pedeapsa poate ajunge la 7 ani închisoare şi 75 000 euro amendă dacă sunt deţinute fraudulos mai multe documente false.


În articolul 441-4 se prevede că falsul comis într-o scriere publică sau într-o înregistrare ordonată de o autoritate publică se pedepseşte cu 10 ani închisoare şi 150000 euro amendă. Uzul de fals menţionat anterior se pedepseşte la fel. Pedepsele pot ajunge la 15 ani închisoare şi 225 000 euro amendă dacă falsul sau uzul de fals este comis de o persoană care reprezintă o autoritate publică sau cu o misiune în serviciul public care exercită funcţiile şi misiunile lor.

Art. 441-15 se prevede că fapta de a procura fraudulos altei persoane un document emis de o autoritate publică, cu scopuri de a constata un drept, o identitate sau o calitate sau de a acorda o autorizare, se pedepseşte cu 5 ani închisoare şi 75 000 euro amendă . Pedepsele pot creşte până la 7 ani închisoare şi 100 000 euro dacă infracţiunea a fost comisă de o persoană care reprezintă o autoritate publică sau cu o misiune în serviciul public care exercită funcţiile şi misiunile lor; în mod obişnuit; fie conform unui plan de a comite o infracţiune sau de a asigura impunitatea autorului.

Faptul de a emite nejustificat de către o administraţie publică sau un organism însărcinat de un serviciu public, prin mod fraudulos, a unui document destinat a constata un drept, o identitate sau o calitate sau care acordă o autorizare se pedepseşte cu 2 ani închisoare şi 30 000 euro amendă. Se pedepseşte la fel furnizarea cu bună ştiinţă a unei declaraţii false sau a unei declaraţii incomplete în vederea obţinerii sau tentativei de a obţine de la o persoană publică, de la un organism al serviciului public, al protecţiei sociale, a unei prestaţii, plăţi sau avantaj nedrept.  

În art. 441-7 se prevede că, independent de cazurile prevăzute în acest capitol, se pedepseşte cu 1 an închisoare şi 15 000 euro amendă fapta de stabili o atestare sau un certificat care constată fapte materiale inexacte; falsificarea unei atestări sau certificat originar autentic; uzul unui atestat sau certificat inexact sau falsificat. Pedepsele pot creşte până la 3 ani închisoare şi 45 000 euro amendă, dacă infracţiunea este comisă cu scopul de a aduce un prejudiciu Trezoreriei publice sau patrimoniului altei persoane.

Tentativele delictelor prevăzute la 441-1, 441-2 şi dela  441-4 la 441-8 se pedepsesc cu aceleaşi pedepse.


În articolul 441-10 se prevede că persoanele fizice vinovate de infracţiunile şi delictele prevăzute la acest capitol suportă, de asemenea, următoarele pedepse: interdicţia exercitării drepturilor civice, civile şi familiale, conform modalităţilor stabilite la art.131-26; cele de a exercita o anumită funcţie publică, o anumită activitate profesională sau socială în domeniul în care a comis infracţiunea, de a exercita o profesiune comercială sau industrială, de a conduce sau administra sau controla un anumit titlu, cont sau o întreprindere comercială sau industrială sau o societate comercială, aceste interdicţii putând fi pronunţate cumulativ; excluderea de pe pieţele publice; confiscarea lucrului care a servit sau a fost destinat a comite infracţiunea sau care este produs, cu excepţia lucrurilor susceptibile de a fi restituite. Conform art. 131-30, poate fi pronunţată şi interdicţia de a fi pe teritoriul francez pentru o perioadă de timp. 
GERMANIA
DEFINIŢIA FUNCŢIONARULUI PUBLIC

Secţiunea 11 – Definiţii

Agenţi publici în legislaţia germană sunt cei care : 
· sunt funcţionari publici sau magistraţi ;
· persoanele care îndeplinesc toate celelalte atribuţiuni relevante ale dreptului public ;
· persoanele care sunt numite pentru îndeplinirea unei funcţii în administraţia publică în cadrul unei autorităţi sau organism public, indiferent de forma de organizare aleasă pentru exercitarea respectivei funcţiuni
.
Membrii Bundestag-ului sau Landestag-urilor sau şefii partidelor politice nu sunt acoperiţi de către definiţia agentului public aşa cum este prevăzută în Codul Penal. Pentru aceştia există o dispoziţie penală care interzice vinderea şi cumpărarea voturilor.

Secţiunea  108e - Mituirea demnitarilor („cumpărare de voturi“)
Fapta celui care se angajează să cumpere sau să  vândă voturi la alegerile pentru Parlamentul European, alegerile federale sau locale va fi pedepsită cu o pedeapsă cu închisoarea până la cinci ani sau cu amendă.
Pentru pedepsele cu închisoarea de cel puţin şase luni, în sensul paragarfului 1, judecătorul poate dispune aplicarea unei pedepse complementare care constă în interedicţia de a deţine funcţii publice, de a alege sau a fi ales. 

INFRACŢIUNI DE CORUPŢIE

Corupţia activă şi pasivă

În capitolul trei  - „Delictele în serviciul public” - sunt definite infracţiunile de corupţie activă şi pasivă a agenţilor publici naţionali.  
Secţiunea  331 – Primirea de foloase 

Fapta unui funcţionar public sau a oricărei persoane care are obligaţii în legătură cu serviciul public, care, în exercitarea serviciului său, cere, promite sau acceptă avantaje pentru sine sau pentru un terţ va fi pedepsit cu închisoarea până la trei ani sau cu amendă.
Fapta unui judecător sau arbitru care cere, acceptă promisiuni sau beneficii, pentru sine sau pentru un terţ, pentru exercitarea atribuţiunilor de serviciu sau în vederea unei viitor act judiciar, va fi pedepsit cu închisoare de maxim cinci ani sau amendă. Este pedepsită şi tentativa.
Secţiunea 332 – Luarea de mită

Fapta unui funcţionar public sau a oricărei persoane care are obligaţii în legătură cu serviciul public care pretinde, promite sau acceptă un avantaj pentru el însuşi sau pentru un terţ pentru ca a efectuat sau urmează a efectua un serviciu public, încălcând astfel îndatoririle de serviciu, va fi pedepsit cu o pedeapsă între şase luni şi cinci ani. În cazuri mai puţin grave, pedeapsa nu poate depăşi cinci ani sau amendă. Tentativa se pedepseşte. 

Un judecător sau un arbitru care pretinde, promite sau acceptă avantaje pentru sine sau pentru un terţ, în exercitarea atribuţiunilor de serviciu sau în vederea unei viitoare decizii judiciare, şi prin aceasta îşi încalcă obligaţiile de serviciu, va fi pedepsit cu închisoare de la unu la zece ani. În cazurile mai puţin grave, pedeapsa este închisoarea de la şase luni la cinci ani. Este pedepsită şi tentativa.
Secţiunea 333 – Darea de foloase
Fapta celui care oferă sau promite un beneficiu unui funcţionar public, unei persoane însărcinate cu funcţii speciale în serviciul public, unui ofiţer al armatei germane, pentru acesta sau pentru un terţ pentru a-şi îndeplini atribuţiunile, se pedepseşte cu  pedeapsă cu închisoarea până la trei ani sau cu amendă. 

Fapta celui care  care oferă sau promite un beneficiu unui judecător, pentru acesta sau pentru un terţ pentru a-şi îndeplini atribuţiunile, se pedepseşte cu  pedeapsă cu închisoarea până la cinci ani sau cu amendă. 
Secţiunea  334– Darea de mită

Fapta celui care, pentru sine sau un altul, oferă, promite sau dă foloase unui funcţionar public, unei persoane învestite cu funcţii speciale în serviciul public ori unui militar din armata federală, pentru ca acesta/aceasta să îndeplinească acte prin care şi-ar încălca îndatoririle de serviciu, se pedepseşte cu închisoare de la trei luni la cinci ani. În cazuri mai puţin grave, fapta se pedepseşte cu închisoarea până la doi ani sau cu amendă penală.

Fapta celui care, pentru sine sau un altul, oferă, promite sau dă foloase judecătorului sau arbitrului drept contraprestaţie pentru un act judecătoresc

1. îndeplinit cu încălcarea îndatoririlor de serviciu sau

2. pe care îl va îndeplini în viitor, cu încălcarea obligaţiilor sale de judecător, se pedepseşte, în cazurile de la pct. 1, cu închisoarea de la trei luni la cinci ani, iar în cazurile de la pct. 2, cu închisoarea de la şase luni la cinci ani. Tentativa se pedepseşte. Dacă făptuitorul oferă, promite sau dă foloasele drept contraprestaţie pentru un act viitor, se aplică alin. 1 şi 2 încă din momentul în care făptuitorul îl determină pe celălalt să-şi încalce obligaţiile de serviciu la îndeplinirea actului sau dacă celălalt are o marjă de decizie, foloasele să îi influenţeze decizia.
În Landul Rhenania de Nord-Westphalia Legea pentru prevenirea corupţiei din 2004 (Korruptionsbekämpfungsgesetz) prevede obligaţia introducerii unui registru pentru sectorul public în care sunt trecute companiile implicate în acte de corupţie.  
INCOMPATIBILITĂŢI

Legea fundamentală (art. 55, par. 2) prevede că Preşedintele federal, Cancelarul, miniştrii federali nu pot îndeplini nicio altă funcţie remunerată, nu pot desfăşura activităţi comerciale, nu pot face parte din conducerea societăţilor comerciale. Pentru oficialii aleşi nu există o regulă corespunzătoare în ceea ce priveşte incompatibilitatea. 
Legea privind statutul membrilor Bundestag-ului

Art. 44 

 
(1) Exercitarea mandatului de membru al Bundestag-ului constituie activitatea centrală a unui deputat. Fără a se aduce atingere acestei obligaţii, în principiu, este permisă desfăşurarea de activităţi profesionale sau de altă natură, simultan cu exercitarea mandatului parlamentar.

(2) Pentru exercitarea mandatului, nici un deputat nu poate accepta o indemnizaţie sau un beneficiu pecuniar în afara celor prevăzute de lege.

În mod special, nu este admisă acceptarea de bani sau compensaţii cu valoare monetară care se acordă numai pentru reprezentarea şi susţinerea în Bundestag a intereselor plătitorului. De asemenea, nu este admisă acceptarea de către un deputat de bani sau compensaţii cu valoare pecuniară dacă acesta nu prestează, în schimb, un serviciu. Aceste dispoziţii nu aduc atingere primirii de donaţii.

(3) Indemnizaţiile sau compensaţiile pecuniare acceptate care nu sunt admise conform paragrafului 2 sau echivalentul monetar al acestora se fac venit la bugetul federal. Preşedintele stabileşte acest drept prin intermediul unui act administrativ, cu condiţia ca perioada cuprinsă între primirea indemnizaţiei sau a beneficiului pecuniar să nu depăşească 3 ani. Pierderea mandatului de deputat nu afectează acest drept. (…)

(4) Activităţile precedente acceptării mandatului şi activităţile concurente cu exercitarea mandatului care pot indica combinaţii de interese cu implicaţii pentru exercitarea mandatului se declară şi se publică în conformitate cu Regulile de conduită. Dacă activităţi şi venituri care pot fi declarate nu sunt raportate, Biroul poate aplica o sancţiune administrativă care poate reprezenta maximum jumătate din remuneraţia anuală a deputatului. Preşedintele aplică sancţiunea prin act administrativ. (…)
CONFLICTUL DE INTERESE
Funcţionari publici
Legea pentru administraţia publică 

Art. 20 – Persoane excluse din administraţia publică

Toate persoanele care acţionează în numele administraţiei trebuie excluse din cadrul procedurii de întocmire a unui act administrativ sau de instituire a unui contract administrativ ori de câte ori persoana: 

• este implicată în procedura administrativă în numele administraţiei şi în calitate de persoană interesată;  
• este rudă a persoanei vizate de procedura administrativă; 

• acţionează în numele unei alte persoane vizate de procedura administrativă; 

• este rudă cu altcineva care acţionează în numele unei persoane vizate de procedura administrativă; 

• este angajat al unei persoane vizate de procedura administrativă (această reglementare are scopul de a evita conflictul dintre loialitate şi interese); 

• a realizat o expertiză pe teme care sunt relevante pentru decizia privind procedura administrativă. 

ITALIA

CORUPŢIA 

Codul penal
 
Cartea A Doua , Titlul II – Infracţiuni împotriva administraţiei publice

Art. 314 - 360

Art. 314 - Deturnare de fonduri
Un funcţionar public sau angajat al unui serviciu public, care, având, ca urmare a funcţiei sale, acces la bani sau alte bunuri, proprietate a altora, îşi însuşeşte din acestea, se pedepseşte cu închisoare de la patru la zece ani. Atunci când sustragerea bunurilor s-a făcut pentru utilizarea de moment iar bunurile sustrase au fost returnate imediat, pedeapsa cu închisoarea este de la şase luni la trei ani.

Articolul 316 - Delapidare prin profit de eroarea altora. 

Un funcţionar public sau angajat al unui serviciu public, care, în exercitarea funcţiilor sau serviciilor, beneficiind de eroarea altora, primeşte pentru sine sau pentru o terţă parte, bani sau alte beneficii, se pedepseşte cu închisoare de la şase luni la trei ani.

Art. 316 bis - Deturnare de fonduri de stat 

Cineva străin de serviciu public, după ce a obţinut de la stat sau de la un alt organism public sau din partea Comunităţii Europene granturi, subvenţii sau finanţări pentru iniţiative menite să încurajeze crearea de lucrări sau desfăşurarea activităţilor de interes public, nu le foloseşte pentru scopurile de mai sus, se pedepseşte cu închisoare de la şase luni la patru ani
Articolul 317 - Extorcare de fonduri
Funcţionarul public care, abuzând de poziţia sa sau de puterile sale, forţând pe cineva să dea sau să promită în mod nejustificat bani sau alte foloase, pentru el sau pentru o teţă parte, se pedepseşte cu închisoare de la şase la doisprezece ani.
Articolul 317 bis

În cazul în care un funcţionar public este condamnat la închisoare, acesta îşi va pierde calitatea de funcţionar public.

Articolul 318 - Corupţie pentru exercitarea funcţiei
Funcţionarul public care, în exercitarea funcţiilor şi atribuţiilor sale, primeşte în mod necuvenit pentru sine sau pentru o terţă parte, bani sau alte foloase ori acceptă promisiunea se pedepseşte cu închisoare de la unu la cinci ani.

Articolul 319 - Corupţie pentru un act contrar îndatoririlor oficiale. 

Fapta funcţionarul public care, pentru omiterea sau întârzierea efectuării unui act care era în competenţa sa, sau pentru efectuarea unui act contrar îndatoririlor sale, va primi, pentru sine sau pentru o terţă parte, bani sau alte foloase, sau acceptă o promisiune, se pedepseşte cu închisoare de la patru la opt ani.
Articolul 319-ter - Corupţia în cadrul procedurilor judiciare
Dacă faptele prevăzute la articolele 318 şi 319 s-au angajat pentru a ajuta sau afecta o parte într-un process civil, penal sau administrativ, se pedepseşte cu închisoare de la patru la zece ani.

Articolul 323 - Abuz în serviciu

Cu excepţia cazului în care fapta constituie o infracţiune mai gravă, funcţionarul public care, în îndeplinirea funcţiilor sau serviciilor, nu incalcă nicio lege sau regulament aplicabil, dar prin faptul că nu se abţine, în prezenţa unui interes propriu sau al unei rude sau în alte circumstanţe prescrise, şi procură în mod intenţionat pentru sine sau pentru alţii un avantaj financiar nedrept sau provoacă daune pentru alţii, se pedepseste cu închisoare de la unu la patru ani. Pedeapsa se ​​majorează în cazul în care beneficiul sau prejudiciul este deosebit de grav.
Articolul 326 - Dezvăluirea unor secrete de serviciu
Un funcţionar public sau o persoana responsabilă într-un un serviciu public şi care, cu încălcarea atribuţiilor sau funcţiilor de serviciu, sau altfel, abuzează de calitatea sa, şi dezvaluie informaţii secrete, sau facilitează accesul la anumite informaţii sau cunoştinţe se pedepseşte cu închisoare de la şase luni la trei ani .

Articolul 348 - Exercitarea abuzivă a unei profesii
Orice persoană care exercită o profesie în mod ilegal, pentru care este necesară o autorizaţie specială a statului, se pedepseşte cu închisoare de până la şase luni sau o amendă de la 103 EUR la 516 EUR .
DEFINIŢIA FUNCŢIONARULUI PUBLIC

Articolul 357 - Noţiunea de funcţionarul public
În sensul dreptului penal, funcţionarii publici sunt cei care efectuează o activitate publică legislativă, judiciară sau administrativă.
 În acelaşi sens este funcţia administrativă de drept public şi de cea de autoritate şi se caracterizată prin formarea şi manifestarea voinţei guvernului sau de transpunere a sa de către o autoritate publică.

Articolul 358 - Noţiunea de persoana responsabilă de un serviciu public .

În sensul legii penale, sunt responsabili într-un serviciu public cei care, indiferent de motiv, efectuează o activitate publică.
 Un serviciu public este considerată locul în care se desfăşoară o activitate reglementată în acelaşi mod ca şi funcţia publică, dar caracterizat prin lipsa competenţelor specifice ale acestuia din urmă şi excluzând îndeplinirea sarcinilor ci doar furnizarea de material.
MAREA BRITANIE
Fără îndoială, analiza conceptelor de corupţie şi conflict de interese şi a măsurilor pentru combaterea acestora, în Marea Britanie Regatul Unit, este temă complexă şi dificil de realizat. Printre factorii ce pot explica această complexitate se numără particularităţile sistemului juridic, care se bazează atât pe acte legislative cât şi pe dreptul cutumiar,  ale tradiţiilor istorice ale  organismelor şi instituţiilor britanice şi ale modului în care acestea au evoluat în timp, până la recentul proces de descentralizare şi, în cele din urmă, ale naturii şi caracterului special ale societăţii britanice. În plus, sistemul de imunităţi, aflat încă în vigoare, îşi manifestă valenţa restrictivă şi influenţează propunerile legislative în materie dar potenţialul sau de a inhiba lupta anti-corupţie  este deja destul de limitat şi tinde spre diminuare.

În Marea Britanie nu există niciun organism sau strategie cuprinzătoare aplicabile administraţiei publice. Cu toate acestea, Codul pentru Serviciul Civil (Civil Service Code) prevede că funcţionarii publici sunt obligaţi să respecte legea, inclusiv obligaţiile prevăzute în tratate internaţionale şi să susţină aplicarea legilor şi a cutumelor. Codul prevede, de asemenea, că funcţionarii publici nu trebuie să abuzeze de poziţia lor oficială sau de informaţiile obţinute cu ocazia îndeplinirii atribuţiilor oficiale pentru a promova interesele lor private sau ale altora. Ei sunt obligaţi să nu primească beneficii de orice fel de la o terţă parte care ar putea influenţa, în mod rezonabil, deciziile sau integritatea lor. Codul este parte a termenilor şi condiţiilor de angajare a funcţionarilor publici.

Măsurile specifice de combatere a corupţiei sunt implementate independent la diferite niveluri care alcătuiesc sectorul public. În general, accentul se pune pe stabilirea unei culturi etice pozitive în cadrul structurilor  sectorului public, ale sistemelor financiare şi de management, care include valenţe deschise şi transparente de responsabilitate, asigurându-se astfel o reglementare şi punere în aplicare corespunzătoare.

Comisia Specială  pentru Administraţie Publică a Camerei Comunelor are o contribuţie substanţială în acest sens. Mai mult decât atât, Comitetul pentru standarde în viaţa publică (CSPL) a contribuit în mod substanţial la acest proces. Comitetul a fost înfiinţat în 1994 de către Primul-ministru, cu scopul principal "de a examina problematica standardelor de conduită ale tuturor deţinătorilor de funcţii publice, inclusiv dispoziţii referitoare la activităţile financiare şi comerciale, şi face recomandări cu privire la orice amendamente la normele actuale, necesare pentru a asigura cele mai înalte standarde în viaţa publică". De la înfiinţarea sa, Comitetul a examinat normativele din cele mai multe zone ale sectorului public, la nivel naţional şi local, iar majoritatea constatărilor şi recomandărilor acestuia au fost acceptate de Guvern, de exemplu, înfiinţarea funcţiei de Comisar parlamentar pentru Standarde, coduri de conduită pentru parlamentari, colective de consiliere sau a Consiliului pentru Standarde ale Administraţiei Locale, ori a Comisiei Electorale independente pentru supervizarea respectării normelor privind donaţiile către partidele politice şi cu privire la finanţarea alegerilor. 

CORUPŢIA
Temeiul juridic pentru incriminarea corupţiei in Marea Britanie (de exemplu, diverse forme de mită), este un mixt de drept cutumiar (legea nescrisă, bazată pe precedent) şi de legislaţie clasică (legi adoptate de Parlament). Nucleul dur al acestuia din urmă este format din trei legi destul de vechi: Legea privind combaterea corupţiei în entităţile publice, din 1889, Legea privind combaterea corupţiei din 1906 şi 1916
, împreună cu o serie de alte legi , mai recente, printre care Legea privind securitatea şi anti-terorismul, din 2001. Dreptul cutumiar fiind larg şi general, are o sferă atotcuprinzătoare, în timp ce legile recente îşi propun să completeze legea nescrisă. 

În ceea ce priveşte elementele de fond ale legislaţiei în vigoare, se remarcă faptul că în terminologia şi limba folosite există diferenţe substanţiale intre dreptul cutumiar şi dispoziţiile prevăzute în legile recent adoptate. De exemplu, avantajul care constituie o mită este definit în termeni diferiţi. În dreptul cutumiar, este definit ca "orice recompensă nejustificată", Legea privind combaterea corupţiei în entităţile publice, din 1889, incriminează mita ca "orice cadou, împrumut, taxă, recompensă, sau orice avantaj" legate de o anumită "problemă sau tranzacţie" iar in Legea privind combaterea corupţiei, mita este descrisă ca "orice cadou sau consideraţie", care include "consideraţie cu valoare de orice fel". 

Sistemul judiciar britanic acoperă atât corupţia activă şi cea pasivă, atât în sectorul public cât şi în cel privat. 

Redăm, în continuare, principalele prevederi ale actelor legislative menţionate.

Legea privind combaterea corupţiei în entităţile publice, din 1889

Secţiunea 1 din Lege prevede: 

(1) Orice persoană care, pentru ea sau în legătură cu orice altă persoană, solicita sau primeşte, în mod fraudulos, sau este de acord să primească, pentru ea însăşi sau pentru orice altă persoană, orice fel de cadou, împrumut, taxa, recompensa, sau orice avantaj ca un stimulent sau recompensă pentru sau în contul oricărui membru, funcţionar sau agent al unei entităţi publice, definit în această lege, cu scopul de a face sau a nu face ceva în legătură cu orice  subiect sau tranzacţie de orice fel, reală sau presupusă, în care entitatea publică este implicată, va fi considerat vinovat pentru săvârşirea unei infracţiuni.

(2) Aceeaşi formulare pentru darea de mită …”dă, promite sau oferă”..

Potrivit legiferării iniţiale, Legea din 1889 s-a referit numai la entităţile publice locale din Regatul Unit. Secţiunea 7 prevede ca "expresia entităţi publice se referă la toate consiliile de provincii, oraşe,  sau de târguri municipale şi, de asemenea, la orice comitet, comisari, adunare de aleşi ai enoriaşilor, sau altă entitate care are atribuţia de a acţiona în temeiul şi în scopul oricărei activităţi cu privire la administraţia publică locală sau organisme de sănătate publică" sau de a administra fonduri rezultate din taxe percepute în conformitate cu acte de interes public.

Secţiunea 4 (2) din Legea din 1916 a extins definiţia de "entitate publică" incluzând "autorităţile locale şi publice de toate felurile". 

Mita trebuie să ia forma de "un cadou, împrumut, taxă, recompensa, sau avantaj". Expresia "avantaj" se referă la orice funcţie sau demnitate, precum şi la orice tendinţă de a cere bani sau un privilegiu de valoare, şi cuprinde orice ajutor, vot, aprobare, sau influenţă, şi, de asemenea, orice promisiune de a acorda un avantaj astfel definit.

Avantajul trebuie să fie dat sau primit ca un stimulent sau o recompensă de către orice membru, funcţionar sau angajat al unei entităţi publice. 

Legea din 1906

În 1889, printr-un raport al Comitetului Comisarilor Camerei de Comerţ din Londra s-a cerut includerea în legea penală privind corupţia şi a sectorului privat.  După o serie de încercări nereuşite de legiferare în 1906  a fost adoptată o nouă Lege privind corupţia. Legea din 1906 se aplică tuturor "agenţilor", din sectorul public sau cel privat.

Secţiunea 1 (1) prevede că în cazul în care un agent accepta sau obţine, în mod fraudulos, sau este de acord să accepte sau încearcă să obţină, de la orice persoană, pentru sine sau pentru orice alt persoană, orice fel de cadou sau consideraţie ca un stimulent sau recompensă pentru a face sau a nu face, un act în legătură cu activitatea angajatorului său va fi considerat vinovat pentru săvârşirea unei infracţiuni. 

Noţiunea de "Agent" este definită ca incluzând "orice persoană angajată de sau care acţionează pentru un alt", o persoană care serveşte în serviciile Coroanei sau orice autoritate locală sau publică. Termenul "servind sub ​​Coroană" nu presupune un raport contractual de muncă cu instituţia Coroanei. 

Legea din 1916

Legea din 1916 a fost determinată de scandalurile din timpul războiului legate de contracte pentru furnituri de război şi a fost trecut rapid prin Parlament ca o măsură de urgenţă . Pe lângă creşterea pedeapsei maxime pentru luare de mită în legătură cu contractele Guvernului sau ale altor organisme publice, noua lege prevede şi extinderea definiţiei pentru "entitate publică” precum şi noţiunea prezumţiei de corupţie.

Secţiunea 2  a legii din 1916 prevede că “în cazul în care în cadrul unei anchete împotriva unei persoane învinuite  pentru o anumită infracţiune, în temeiul Legii din 1906 sau din 1889, se dovedeşte că o sumă de bani, cadouri sau alte considerare de valoare au fost plătite, date sau primite de către o persoană în din serviciul Coroanei sau din orice departament guvernamental sau dintr-o entitate publică, de către sau de la o persoană sau agent care deţine sau încearcă să obţină un contract din partea Coroanei sau oricărui departament guvernamental sau entitate publică, bani, cadouri, sau recompense se consideră că acestea au fost plătite sau date şi primite în mod fraudulos. 

Prezumţia schimbă sarcina probei, astfel că apărarea este obligată a dovedi că o anumită plată nu a fost frauduloasă. Acesta se aplică doar pentru plăţile efectuate către angajaţi ai entităţilor publice, şi numai în cazurile în care sunt implicate contracte.
În Marea Britanie singurele autorităţi abilitate să desfăşoare urmăriri penale privind infracţiunile de corupţie potrivit legilor menţionate sunt Serviciul de urmărire penală al Coroanei (CPS) şi Oficiul pentru Fraude Grave (SFO), ambele desfăşurând activităţi în conformitate cu Codul  Procurorilor Coroanei. 
Administraţia publică şi corupţia 

În Marea Britanie nu există o definiţie constituţională/legala a administraţiei publice deşi unele părţi ale sectorului public funcţionează în conformitate cu o legislaţie specifică. Pentru această lucrare se poate sintetiza că administraţia publică se referă la funcţionarii publici din: 

( (•  departamentele guvernamentale centrale şi agenţii, inclusiv autorităţile regionale din Scoţia şi Ţara Galilor; Ministerul de Externe (The Foreign and Commonwealth Office) este considerat ca un serviciu civil aparte;

   •  alte organisme guvernamentale, cu un mandat naţional, cum ar fi organismele executive publice ne-departamentale; 

  (•  organisme de servicii de sănătate; 

   •  organisme guvernamentale locale.

Sistemul juridic de combatere a corupţiei


Organizarea administraţiei publice şi a serviciului civil în Marea Britanie s-a dezvoltat în conformitate cu Prerogativa Regală  (Royal Prerogative) – organism cu putere de a emite legi fără consultarea Parlamentului.  Legea cu privire la Serviciul Civil (Civil Service Order in Council – adoptată în baza Prerogativei Regale) îl abilitează pe Ministrului Funcţiei Publice (Primul ministru), să emită  reglementări şi să dea instrucţiuni pentru gestionarea funcţiei publice interne, inclusiv puterea de a prescrie condiţiile de serviciu ale funcţionarilor publici. 

Toţi funcţionarii publici sunt supuşi unor reguli stabilite în Codul Serviciului Civil şi în Codului de Management al Funcţiei Publice. Prevederile acestor coduri fac parte din condiţiile de serviciu ale funcţionarilor publici şi sunt executorii în conformitate cu legislaţia muncii. Responsabilităţi miniştrilor în relaţia cu Serviciul Civil sunt înscrise în Codul Ministerial, care, printre altele, precizează clar faptul că miniştrii trebuie să respecte imparţialitatea politică a serviciului public şi nu pot cere funcţionarilor publici să acţioneze în orice mod care ar intra în conflict cu Codul Funcţiei Publice. Responsabilităţile miniştrilor sunt reluate şi în Codul funcţiei publice.

Autorităţile locale sunt guvernate de Legea Administraţiei Locale din 2000 şi Codul model de conduită, a căror punere în aplicare este supervizată de către Consiliul pentru Standarde.

În ceea ce priveşte controlul activităţii  administraţiei publice, organizarea şi managementul organizaţiilor din sectorul public este supusă unui analize externe din partea unor autorităţi de reglementare independente, inclusiv a unui audit financiar-bancar din partea Oficiului National de Audit şi a Comisia de Audit. Oficiul Naţional de Audit desfăşoară acţiuni de audit financiar  la toate departamentele guvernamentale, şi multe alte organisme publice, rezultatul acestora fiind prezentat Parlamentului. Comisia de Audit derulează acţiuni similare şi la administraţia locală şi la organismele naţionale de sănătate.

Majoritatea autorităţilor publice sunt obligate să publice proceduri prin care se stabileşte modul în care cetăţenii pot contesta deciziile acestora sau pot reclama aspecte ale activităţii autorităţilor. Procedurile trebuie să prezinte  clar fiecare etapă a procesului, precum şi opţiunile la dispoziţia reclamanţilor nemulţumiţi de rezultatul obţinut la fiecare etapă. 

Procedurile, în general, pun accentul pe intenţia unei soluţionări amiabile a reclamaţiei. În prima fază, cazurile sunt analizate pe plan intern, în cadrul autorităţii publice în cauză. În cazul în care au fost epuizate toate căile interne iar reclamanţii sunt, în continuare, nemulţumiţi, ei sunt sfătuiţi cu privire la opţiunile externe disponibile. În funcţie de natura cauzei, acestea pot include un drept de apel la unul dintre tribunalele independente ale organismelor publice non-departamentale, stabilite într-o normă ca având jurisdicţie într-un domeniu specializat de drept, de exemplu, cu privire la drepturi pecuniare, evaluări fiscale, etc., sau la unul dintre mediatorii independenţi pentru sectorul public (Ombudsman).

Există mediatori pentru sectorul public, care acoperă administraţia publică centrală, administraţia locală şi organismele din serviciile de sănătate, cu menirea de  a investiga, în primul rând, reclamaţiile persoanelor fizice întemeiate pe presupuse nedreptăţi ca urmare a proastei administrări în organismele din cadrul jurisdicţiilor lor. Ombutsmenii funcţionează independent de guvern în temeiul competenţelor definite de lege.  
În cele din urmă , există , şi posibilitatea recurgerii la instanţe (tribunale) .

Concluzii

În general, dreptul penal - drept cutumiar şi legislaţia adoptată de Parlament – din Marea Britanie în materia corupţiei este în conformitate cu dispoziţiile relevante ale Convenţiei Penale cu privire la Corupţie adoptată în cadrul Consiliului Europei
.  
DEFINIŢIA FUNCŢIONARULUI PUBLIC

Serviciul public în Marea Britanie include doar angajaţii Coroanei Regale (de exemplu, funcţionarii guvernului central - personalul ministerelor şi al agenţiilor centrale). Funcţionarii  parlamentari sau cei ai administraţiei publice locale nu fac parte din serviciul public. Totodată, angajaţii din sectoarele publice, precum educaţia, sănătatea, poliţia sau forţele armate nu sunt funcţionari publici.

O categorie aparte o formează serviciul diplomatic, personalul acestuia (Her Majesty’s Diplomatic Service) este similar dar, în acelaşi timp, separat de Serviciul public. 

 
Prin urmare, termenul de funcţionar public în Marea Britanie nu include toţi angajaţii din sectorul public; deşi nu există o definiţie dată de un act normativ, termenul este de obicei definit ca "un slujitor al Coroanei cu activitate într-un domeniu public şi care nu deţine o atribuţie politică. Astfel, serviciul public nu include miniştrii, membri ai guvernului (fiind numiţi politic). 

Marea Britanie, se caracterizată prin existenţa unei separări clare a funcţiei publice de politică, organizarea şi derularea carierei aparţin funcţiei publice. În centrul regimului juridic aplicabil funcţionarilor se află principiul neutralităţii, existând o separare netă între funcţiile administrative, încredinţate funcţionarilor, şi cele politice, rezervate persoanelor aparţinând unui partid. Funcţionarii britanici pot să aparţină unui partid, dar acest drept trebuie exercitat cu discreţie, în afara exercitării atribuţiilor de serviciu.

Nu există un instrument juridic oficial unic care să conţină regulile aplicabile funcţionarilor publici. Statutul functionarilor publici este constituit din acte de reglementare şi cutume printre care, Ordinul serviciului public în Consiliu, Actul referitor la serviciul public şi Codul managementului funcţiei publice. 
CONFLICTUL DE INTERESE

Reglementarea britanică privind conflictul de interese, cuprinsă în Actul de Prevenire a corupţiei datând din 1889, este cea mai veche normă din în materie. 

Abordarea britanică se bazează pe ideea că materia conflictelor de interese este o componentă a standardelor etice aplicabile în sectorul public. Cele Şapte Principii ale vieţii publice se aplică tuturor deţinătorilor de funcţii publice, iar Comitetul pentru standarde în viaţa publică este organismul care face recomandări în acest sens.

Abordarea britanică este diferită de alte concepte de acest gen deoarece conflictul de interese este tratat ca un aspect al standardelor etice în sectorul public. Deşi nu există niciun regulament unic care să reglementează conflictul de interese în serviciul public, cele "Şapte principii" ale vieţii publice, care au fost aprobate de către toate guvernele succesive de la acea dată până în prezent, au devenit pilonii de referinţă în evaluarea standardelor aplicabile în viaţa publică. Având în vedere importanţa lor, aceste principii sunt prezentate după cum urmează:

"Altruismul”

Deţinătorii de funcţii publice sunt obligaţi să ia decizii numai în folosul interesului public. Ei nu pot să facă acest lucru pentru a obţine beneficii financiare, materiale sau de altă natură pentru ei înşişi, pentru familiile lor , sau pentru prieteni.

“Integritatea”

Deţinătorii de funcţii publice nu trebuie să se afle sub nicio obligaţie financiară sau de altă natură faţă de persoane sau organizaţii care i-ar putea influenţa în exercitarea funcţiilor lor oficiale . 

„Obiectivitatea”
În desfăşurarea activităţilor publice, inclusiv a face numiri în funcţii publice, a atribui contracte, sau a recomanda persoane fizice care deţin funcţii publice, pentru recompense şi beneficii, trebuie să facă alegeri pe bază de merite cuvenite.

„Responsabilitatea”
Deţinătorii de funcţii publice sunt răspunzători pentru deciziile şi acţiunile lor în faţa cetăţenilor şi trebuie să se supună oricărui control.  

“Transparenţa (Openness)”
Deţinătorii de funcţii publice trebuie să fie transparenţi cu privire la toate deciziile pe care le iau şi activităţile pe care le desfăşoară. Ei trebuie să-şi motiveze deciziile lor şi să-şi limiteze informarea numai în cazul în care interesul general public impune în mod clar aceasta.

“Onestitatea”

Deţinătorii de funcţii publice au obligaţia de a declara orice interese private care au legătură cu  atribuţiile publice şi să ia măsurile necesare pentru a rezolva, într-un mod care să protejeze interesul public, posibilele conflictele.

„Managementul”

Deţinătorul de funcţii publice are obligaţia să promoveze şi să sprijine aplicarea acestor principii atât în activitatea de management cât şi prin exemplul propriu. Comitetul pentru standarde în viaţa publică (un comitet parlamentar permanent) examinează aspecte privind standardele de conduită a tuturor deţinătorilor de funcţii publice (oficiali guvernamentali, ai administraţiei centrale şi locale, membri ai Parlamentului, oficiali ai Serviciului Naţional de Sănătate şi ai organismelor publice non-departamentale, etc.), inclusiv dispoziţii referitoare la activităţile financiare şi comerciale. Comitetul recomandă modificarea mecanismelor în vigoare care ar putea fi necesare pentru a asigura cele mai înalte standarde de corectitudine în viaţa publică.

O particularitate a sistemului britanic este legată de refuzul de a se solicita declararea veniturilor şi a activelor personale şi ale familiei şi publicarea unor astfel de declaraţii. Marea Britanie nu are norme generale privind declararea veniturilor şi a averii, motivaţia pentru această stare fiind evitarea încălcării vieţii private şi a intimităţii, acţiuni pe care aceste cerinţe le-ar implica. Abordarea britanică se bazează pe ideea că fiecare deţinător de funcţie publică trebuie să declare orice interes pecuniar sau chiar non-pecuniar care ar putea fi considerat, în mod rezonabil, de către alte persoane, ca având potenţialul de influenţa activitatea sa. Transparenţa şi responsabilitatea personală sunt elementele cheie ale sistemului britanic.

Cu toate acestea, în iulie 2001, Camera Lorzilor a fost de acord să adopte un sistem complet de declarare a intereselor, care a intrat în vigoare în aprilie 2002 . Se referă la declararea sumelor exacte în legătură cu unele interese (de exemplu, consultanţă parlamentară, lobby parlamentar, etc.) dar nu în legătura cu veniturile curente, salariale, contracte de muncă, etc. Membrii trebuie să înregistreze interesele financiare relevante ale "soţului/soţiei” precum şi pachetele majoritare la companii publice sau private. Dacă nu deţine pachetul majoritar, pachetul care reprezintă 5% sau mai mult din capitalul social emis al unei companii sau care au o valoare nominală de peste 50.000 de lire sterline, se declară. Funcţionarea Registrului de interese este supravegheată de un sub-comitet al Comitetului Camerei pentru privilegii. Acesta este responsabil pentru investigarea declaraţiilor neconforme cu Codul de conduită.

În  1998 s-a adoptat Legea privind declaraţiile de avere, intrată în vigoare în iulie 1999. Îndrumarea funcţionarilor publici cu privire la aplicarea Legii este stabilită de Codul de Management al Funcţiei Publice.

NORVEGIA


CORUPŢIA

▪ Infracţiuni de corupţie şi infracţiuni de serviciu

Codul penal


PARTEA A II-A – INFRACŢIUNILE


Capitolul 26 – Frauda, abuzul de încredere şi corupţia

Art.270. Persoana care, în scopul obţinerii pentru sine sau pentru altul, a unui câştig ilegal

1. prin provocarea, confirmarea sau exploatarea unei erori, determină o persoană să comită un act ce provoacă o pagubă sau riscul unei pagube pentru sine sau pentru persoana pentru care acţionează, sau

2. prin folosirea unei informaţii incorecte sau incomplete, prin modificarea de date sau de programe informatice sau prin orice alt mod, influenţează rezultatul unei procesări informatizate de date şi prin aceasta provoacă o pagubă sau riscul unei pagube pentru o altă persoană, se face vinovată de fraudă.

Pedeapsa pentru fraudă este amenda sau închisoarea de maximum 3 ani. Persoana care sprijină sau favorizează o astfel de infracţiune se sancţionează cu aceiaşi pedeapsă.

Art.271. Pedeapsa pentru fraudă mare este închisoarea de maximum 6 ani. Suplimentar pedepsei închisorii se poate aplica şi amendă. Persoana care sprijină sau favorizează o astfel de infracţiune se sancţionează cu aceiaşi pedeapsă. 

În calificarea ca fraudă mare se ia în consideraţie dacă fapta a provocat un prejudiciu economic considerabil, dacă făptuitorul şi-a asumat sau şi-a folosit greşit poziţia sau funcţia, dacă a indus în eroare publicul sau un grup mare de persoane, dacă a înregistrat informaţii contabile false, dacă a pregătit documente contabile false sau conturi anuale false sau dacă a provocat, cu bună ştiinţă, pierderi materiale sau a pus în pericol viaţa sau sănătatea unei persoane.

Art.271.a. Persoana care, prin neglijenţă gravă, comite frauda prevăzută la art.270 sau 271, se pedepseşte cu amendă sau închisoare de maximum 2 ani.

Art.272. Persoana care distruge sau deteriorează un obiect asigurat sau care, prin orice alt mod, ticluieşte o cerere de asigurare în aşa fel încât ea sau o altă persoană să primească suma asigurată se sancţionează cu închisoare de maximum 6 ani. Aceiaşi pedeapsă se aplică persoanei care, în acelaşi scop, raportează în mod incorect sau creează impresia apariţiei unei cereri de asigurare, sau care cere compensaţie pentru un obiect care nu a fost asigurat, nu există sau nu a fost deteriorat. Suplimentar sentinţei la închisoare, se poate aplica amendă.

Persoana care

1. la încheierea unui contract de asigurare ascunde sau prezintă informaţii incorecte referitoare la circumstanţe pe care le cunoaşte şi despre care ştie că sunt importante pentru asigurator,

2. pentru ca ea sau o altă persoană să încaseze suma asigurată sau suma garantată prin contractul de asigurare întocmeşte un raport de daune vizibil disproporţionat faţă de daunele suferite, se pedepseşte cu amendă sau închisoare de maximum 3 ani, sau cu ambele sancţiuni.

Persoana care sprijină sau favorizează o infracţiune din cele menţionate în prezentul articol se pedepseşte cu aceiaşi pedeapsă.

Art.273. Persoana care răspândeşte informaţii incorecte sau înşelătoare în scopul influenţării preţurilor mărfurilor, ale titlurilor de valoare sau ale altor obiecte, sau care sprijină sau favorizează o astfel de faptă, se pedepseşte cu închisoare de maximum 4 ani. Suplimentar pedepsei cu închisoarea, se poate aplica şi sancţiunea amenzii. În circumstanţe atenuante speciale poate fi aplicată numai pedeapsa cu amenda.

Pedeapsa prevăzută la prezentul articol nu este aplicabilă unei fapte aflate sub incidenţa art.2-8 din Legea nr.79/19 iunie 1997 privind tranzacţionarea valorilor mobiliare.

Art.274. Persoana invitată să participe la înfiinţarea sau extinderea unei societăţi pe acţiuni, a unei societăţi publice pe acţiuni sau a unei societăţi cu scopuri economice, sau în vederea obţinerii de împrumuturi pentru o astfel de societate, furnizează informaţii incorecte sau înşelătoare care prezintă importantă în evaluarea întreprinderii se pedepseşte cu închisoare de maximum 4 ani. Suplimentar pedepsei cu închisoarea, se poate aplica şi sancţiunea amenzii. În circumstanţe atenuante speciale poate fi aplicată numai pedeapsa cu amenda.

Se sancţionează cu pedeapsa prevăzută la primul paragraf funcţionarul sau angajatul unei astfel de companii care publică informaţii incorecte sau înşelătoare cu importanţă în evaluarea societăţii sau care furnizează astfel de informaţii membrilor sau creditorilor societăţii, organelor acesteia sau unei autorităţi publice. Aceiaşi pedeapsă se aplică  persoanelor care prin poziţiile deţinute în societate cunosc situaţia acesteia.

Persoana care sprijină sau favorizează o infracţiune din cele menţionate la primul şi al doilea paragraf se pedepseşte cu aceiaşi pedeapsă.

Persoana care, prin neglijenţă gravă, se face vinovată de una din infracţiunile menţionate în prezentul articol se pedepseşte cu amendă sau închisoare de maximum 6 luni.

Pedeapsa prevăzută la prezentul articol nu este aplicabilă unei fapte aflate sub incidenţa art.2-8 din Legea nr.79/19 iunie 1997 privind tranzacţionarea valorilor mobiliare.

Art.275. Persoana care, în scopul obţinerii pentru sine sau pentru altul, a unui câştig ilegal sau pentru a provoca daune, neglijează gestionarea sau supravegherea afacerilor unei alte persoane sau acţionează împotriva intereselor unei alte persoane se face vinovată de abuz de încredere. 
Pedeapsa pentru abuzul de încredere este închisoare de maximum 3 ani. Suplimentar pedepsei cu închisoarea, se poate aplica şi sancţiunea amenzii. 

Persoana care sprijină sau favorizează o astfel de infracţiune se pedepseşte cu aceiaşi pedeapsă. În circumstanţe atenuante speciale poate fi aplicată numai pedeapsa cu amenda.

Pedeapsa prevăzută la prezentul articol nu este aplicabilă unei fapte aflate sub incidenţa art.255, 256, 176.a sau 276.b. 
Art.276. Pedeapsa pentru abuz de încredere în formă agravată este închisoarea de maximum 6 ani. Suplimentar pedepsei cu închisoarea, se poate aplica şi sancţiunea amenzii. Persoana care sprijină sau favorizează o astfel de infracţiune se pedepseşte cu aceiaşi pedeapsă.

În calificarea ca abuz de încredere în formă agravată se ia în consideraţie dacă fapta a provocat un prejudiciu economic considerabil, dacă a fost săvârşită de un oficial public sau de o altă persoană prin încălcarea încrederii speciale cu care a fost învestită în baza poziţiei sau activităţii sale, dacă făptuitorul a înregistrat informaţii contabile false, a pregătit documente contabile false sau conturi anuale false sau dacă distrus, a făcut inutilizabile sau a ascuns informaţii contabile înregistrate sau documente contabile, registre sau alte documente sau dacă a provocat cu bună-ştiinţă pagube materiale sau a pus în pericol viaţa sau sănătatea unei persoane.


Art.276.a Persoana care

a) pentru sine sau pentru alte persoane cere sau primeşte un avantaj necuvenit sau acceptă o ofertă în acest sens în legătură cu o poziţie, funcţie sau post, sau

b) dă sau oferă unei persoane un avantaj necuvenit în legătură cu o poziţie, funcţie sau post se pedepseşte penal pentru corupţie.

Poziţia, funcţia sau postul din primul paragraf semnifică, de asemenea, poziţia, funcţia sau postul într-o ţară străină. 
Pedeapsa pentru corupţie este amenda sau închisoarea de maximum 3 ani. Persoana care sprijină sau favorizează o astfel de infracţiune se sancţionează cu aceeaşi pedeapsă.

Art.276.b. Faptele de mare corupţie se pedepsesc cu închisoare de maximum 10 ani. Persoana care sprijină sau favorizează o astfel de infracţiune se sancţionează cu aceiaşi pedeapsă.

În calificarea infracţiunii de mare corupţie, este important să se ia în consideraţie, inter alia, dacă fapta a fost comisă de sau în legătură cu un oficial public sau orice altă persoană prin încălcarea încrederii speciale care i s-a acordat în baza poziţiei, funcţiei sau postului, dacă a avut ca rezultat un avantaj economic considerabil, dacă a existat riscul unei pagube considerabile economice sau de altă natură sau dacă au fost înregistrate informaţii contabile false sau au fost pregătite documente contabile false sau conturi anuale false.

Art.276.c. Persoana care

a) pentru sine sau pentru alţii cere sau primeşte un avantaj necuvenit sau acceptă o ofertă în acest sens în schimbul influenţării conduitei în orice poziţie, funcţie sau post, sau

b) dă sau oferă unei persoane un avantaj în schimbul influenţării conduitei într-o poziţie, funcţie sau post răspunde penal pentru trafic de influenţă.

Poziţia, funcţia sau postul prevăzute la primul paragraf semnifică, de asemenea, poziţia, funcţia sau postul într-o ţară străină.

Traficul de influenţă se pedepseşte cu amendă sau închisoare de maximum 3 ani. Persoana care sprijină sau favorizează o astfel de infracţiune se sancţionează cu aceiaşi pedeapsă.

Capitolul 11 – Infracţiuni în serviciul public

Art.110. Judecătorul, juratul sau asesorul care, în această calitate, acţionează contrar unei bune judecăţi se pedepseşte cu închisoare de maximum 5 ani.

Dacă, acţionând astfel, a determinat aplicarea în mod greşit a unei pedepse sau a unei pedepse mai mari decât o merita cel în cauză, sau a sprijinit sau favorizat acest lucru, judecătorul, juratul sau asesorul se pedepseşte cu închisoare de cel puţin 2 ani. 

Dacă infracţiunea a avut ca rezultat executarea unei sentinţe la moarte sau a servit la pronunţarea unei sentinţe privative de libertate, poate fi impusă pedeapsa închisorii de maximum 21 de ani.

Art.111. Dacă un funcţionar public cere pentru sine, pentru un alt funcţionar public sau pentru autorităţile publice o taxă, un impozit sau o remuneraţie pentru serviciile prestate sau acceptă ceea ce i se oferă, în mod eronat, ca fiind datorat în această privinţă, acesta este pedepsit cu închisoarea de maximum 5 ani.

Dacă păstrează ceea ce a primit cu bună credinţă, după ce i s-a atras atenţia asupra greşelii, acesta este pedepsit cu închisoare de maximum 3 luni.

Art.112-114 – Abrogate 
Art.115. Funcţionarul public care, în cadrul procedurilor penale, utilizează mijloace ilegale pentru a obţine dovezi într-un anumit scop sau o mărturie, acesta este pedepsit cu amendă, pierderea postului sau închisoarea de maximum 2 ani.

Art.116. Funcţionarul public care efectuează percheziţia ilegală a unei case sau a unei persoane sau care confiscă ilegal o scrisoare sau telegramă se pedepseşte cu amendă, pierderea postului sau detenţie de maximum 2 ani.

Art.117. Dacă, în mod ilegal, un funcţionar public reţine, închide, arestează sau privează de libertate în orice alt mod, expulzează sau deportează o persoană, sau care, în mod ilegal, extinde orice privare de libertate sau măreşte severitatea acesteia, este pedepsit cu închisoare de maximum 6 ani.

Dacă, în mod ilegal, un funcţionar public execută o sentinţă cu moartea, acesta se pedepseşte cu închisoare între 2 şi 21 de ani. 

În circumstanţe atenuante speciale, respectiv în cazul în care infracţiunea constă numai în nerespectarea procedurilor legale sau în depăşirea autorităţii cu care a fost învestit funcţionarul public, poate fi impusă sancţiunea amenzii, a pierderii postului sau a detenţiei de maximum 2 ani.

Art.117.a. Persoana care comite acte de tortură se pedepseşte cu închisoare de maximum 15 ani. În caz de tortură gravă şi severă care a avut ca rezultat moartea, poate fi impusă pedeapsa închisorii de maximum 21 de ani. Persoana care sprijină sau favorizează o astfel de infracţiune se sancţionează cu aceiaşi pedeapsă.

În sensul prezentului Cod, tortură semnifică faptul că un oficial public supune o persoană la un chin sau la o durere psihică sau mentală severă,

a) cu intenţia de a obţine informaţii sau o mărturie,

b) cu intenţia de a pedepsi, ameninţa sau constrânge pe cineva, sau

c) din cauza credinţei, rasei, culorii pielii, sexului, înclinaţiei homosexuale, stilului de viaţă sau orientării, a originii naţionale sau etnice.

În înţelesul acestei prevederi, oficial public înseamnă orice persoană care

a) exercită autoritate publică din partea statului sau a municipalităţii, sau

b) prestează un serviciu sau desfăşoară o activitate pentru care, în baza unei legi sau reglementări, statul sau municipalitatea desemnează o persoană sau o remunerează integral sau parţial.

De asemenea, tortura include faptele prevăzute la paragraful 2 comise de o persoană care acţionează la instigarea sau cu consimţământul expres sau implicit al unui oficial public.

Art.118. Funcţionarul public care, prin abuz în serviciu, împiedică condamnarea legală a unei persoane sau sancţionarea acesteia cu pedeapsa meritată, sau care, cu excepţia cazurilor sau modalităţilor prevăzute de lege, omite efectuarea urmăririi penale a unei infracţiuni, se pedepseşte cu pierderea postului, cu detenţia sau cu închisoarea de maximum 3 ani.

În circumstanţe atenuante speciale, pot fi impuse amenzi.

Art.119. Funcţionarul public care prin neîndeplinirea atribuţiilor oficiale provoacă evadarea unei persoane acuzate sau condamnate, prin neaplicarea unei pedepse impuse, prin aplicarea unei pedepse mai blânde decât cea impusă se pedepseşte cu pierderea postului, cu detenţia sau cu închisoarea de maximum 5 ani.

În circumstanţe atenuante speciale, pot fi impuse amenzi.

Art.120. Dacă un funcţionar public înregistrează într-un registru aferent postului o intrare falsă sau ascunde adevărul, sau dacă în pregătirea unei copii oficiale, într-o telegramă sau mesaj telefonic, în ştampilarea, marcarea sau într-un certificat oficial emis pentru a servi ca dovadă, face sau atestă o declaraţie falsă sau ascunde adevărul, acesta se pedepseşte cu pierderea postului sau cu închisoare de maximum 3 ani sau de maximum 6 ani dacă a acţionat în scopul obţinerii pentru sine sau pentru altul a unui câştig necuvenit sau în scopul vătămării unei persoane.

Art.121. Persoana care, cu intenţie sau din neglijenţă gravă, încalcă obligaţia de păstrare a secretului care, în conformitate cu orice prevedere legală sau directivă validă, este consecinţa serviciului sau activităţii desfăşurate în cadrul unui organ al statului sau al municipalităţii, se pedepseşte cu amendă sau închisoare de maximum 6 luni.

Dacă o astfel de încălcare se face în scopul dobândirii pentru sine sau pentru altul a unui câştig necuvenit, sau dacă în acest scop, într-o altă modalitate, foloseşte informaţii care constituie secret de serviciu, persoana în cauză se pedepseşte cu închisoare de maximum 3 ani. Aceiaşi pedeapsă se aplică în cazul existenţei altor circumstanţe agravante speciale.

Această prevedere se aplică pentru orice încălcare a obligaţiei de păstrare a secretului de serviciu comisă de o persoană după încheierea serviciului sau activităţii. 

Art.122. Funcţionarul public care, în mod ilegal, deschide sau permite unei alte persoane să deschidă o scrisoare care i-a fost încredinţată în virtutea postului, se pedepseşte cu pierderea postului sau cu închisoare de maximum 3 ani sau de maximum 6 ani dacă infracţiunea este comisă în scopul obţinerii unui câştig necuvenit pentru sine sau pentru altul.

Art.123. Dacă un funcţionar public abuzează de poziţia sa pentru a încălca un drept al unei persoane prin îndeplinirea sau omisiunea de a îndeplini un act oficial, acesta se pedepseşte cu amendă, pierderea funcţiei sau închisoare de maximum 1 an.

Dacă funcţionarul public a acţionat în scopul obţinerii unui câştig ilegal pentru sine sau pentru altul, sau dacă prin comiterea cu intenţie a infracţiunii s-a produs un prejudiciu considerabil sau o încălcare a drepturilor, acesta se pedepseşte cu închisoare de maximum 5 ani.

Art.124. Dacă un funcţionar public foloseşte în mod ilegal postul pentru a determina sau a încerca să determine o persoană să facă, să tolereze sau să nu facă ceva, acesta se pedepseşte cu amendă sau pierderea postului.

Art.125. Dacă un funcţionar public induce în eroare sau incită un oficial subordonat sau care se află sub supravegherea sa în serviciul public să comită o infracţiune în serviciu sau dacă îl sprijină în comiterea acesteia sau îl lasă cu bună-ştiinţă să comită o astfel de infracţiune, sau care, prin abuz în serviciu, incită un alt funcţionar public să comită o infracţiune în serviciul public sau îl sprijină în acest sens este sancţionat cu aceeaşi pedeapsă ca şi acesta din urmă.

Pedeapsa se aplică indiferent de faptul că celălalt funcţionar public nu răspunde penal datorită bunei-credinţei sau din orice alt motiv.

Capitolul 12 – Infracţiuni împotriva autorităţii publice 

Art.128. Persoana care prin ameninţare încearcă să determine un funcţionar public să-şi îndeplinească ilegal o atribuţie oficială sau să nu şi-o îndeplinească, sau care sprijină şi favorizează o astfel de faptă se pedepseşte cu amendă sau închisoare de maximum 1 an.

Oficialii publici străini şi oficialii organizaţiilor interguvernamentale sunt consideraţi ca funcţionari publici prevăzuţi la primul paragraf.

Prevederile art.127, paragraful 3 se aplică în mod corespunzător
.

PARTEA A III - A – CONTRAVENŢIILE

Capitolul 33 – Contravenţiile în serviciul public
Art.324. Funcţionarul public care, în mod intenţionat, nu îşi îndeplineşte obligaţiile oficiale sau care, în orice alt mod, le încalcă intenţionat sau care, în ciuda avertizărilor, dovedeşte nepăsare sau neglijenţă în îndeplinirea acestor sarcini se pedepseşte cu amendă sau cu pierderea postului.

Prezentul articol se aplică oricărei persoane care intră sub incidenţa Legii privind funcţionarii publici.
Art.325. Oficialul superior al statului sau oficialul public care

1. demonstrează o lipsă de judecată gravă în îndeplinirea sarcinilor, sau

2. înfăptuieşte un act a cărui realizare îi este interzisă din cauza poziţiei, sau

3. în îndeplinirea funcţiei publice, se face vinovat de conduită necorespunzătoare faţă de orice persoană, sau

4. în legătură cu serviciul, se face vinovat de conduită necorespunzătoare faţă de superiori sau subordonaţi, sau

5. în afara serviciului, se comportă într-o manieră care îl face nedemn pentru sau care are un efect contrar asupra încrederii sau stimei aferente funcţiei

se pedepseşte cu amendă.

În cazul unor infracţiuni repetate sau în circumstanţe agravante speciale pedeapsa aplicabilă poate fi pierderea funcţiei.
▪ DEFINIŢIA FUNCŢIONARULUI PUBLIC

▪ Codul penal nu conţine definiţia funcţionarului public. 

Unele articole fac precizări referitoare la includerea anumitor persoane în categoria funcţionarilor/oficialilor publici. Astfel:

- paragraful 3 al art.117.a. stipulează: „În înţelesul acestei prevederi, oficial public înseamnă orice persoană care

a) exercită autoritate publică din partea statului sau a municipalităţii, sau

b) prestează un serviciu sau desfăşoară o activitate pentru care, în baza unei legi sau reglementări, statul sau municipalitatea desemnează o persoană sau o remunerează integral sau parţial.”
- paragraful 3 al art. 128 stipulează că au aplicabilitate prevederile art.127, paragraf 3, conform cărora „Angajaţii căilor ferate, paznicii militari şi orice persoană care, în exercitarea atribuţiilor sau la cerere, asistă un funcţionar public sunt consideraţi ca şi funcţionari publici.”

▪ Definiţia funcţionarilor publici este conţinută în Legea nr.3/1983 privind funcţionarii publici
:

“Art.1 - Persoanele cărora li se aplică prezenta lege

Prezenta lege se aplică angajaţilor din Serviciul Public Norvegian. Legea se aplică funcţionarilor publici superiori în cazul în care acest lucru este prevăzut în mod expres. Legea nu se aplică miniştrilor sau secretarilor de stat.

Funcţionarul public superior este un oficial guvernamental numit de Rege şi titularizat ca funcţionar public superior sau un oficial numit temporar de Rege într-un post administrativ superior.

Funcţionarul public este orice angajat al Serviciului Public Norvegian care nu este funcţionar public superior.

Regele poate stipula ca legea să se aplice şi altor angajaţi ale căror salarii şi condiţii de muncă sunt stabilite prin acorduri colective încheiate între Guvern şi sindicatele Serviciului Public. În cazul unei incertitudini, Regele poate stipula căror persoane se aplică legea şi, de asemenea, poate decide grupurile de angajaţi care, în totalitate sau parţial, sunt exceptate de la aplicarea acestei legi, dacă există indicii speciale în acest sens. În această situaţie, Regele poate stabili reglementări speciale.”

▪ INCOMPATIBILITĂŢI ŞI CONFLICT DE INTERESE
Codul penal nu conţine prevederi referitoare la incompatibilităţi şi conflicte de interese.

Incompatibilitatea şi conflictul de interese nu fac obiectul de reglementare al unor legi speciale, ci se stabilesc pentru fiecare caz în parte, pe baza principiilor legale şi etice consacrate de diferite dispoziţii legale sau regulamentare. 
- Regulamentul privind registrul numirilor şi intereselor economice ale membrilor Parlamentului 

Registrul de interese al parlamentarilor conţine informaţii privind interesele economice ale parlamentarilor, numirile şi angajările externe Parlamentului. 
De la 1 octombrie 2009, înscrierea informaţiilor în registrul de interese a devenit obligatorie.

„Art.2. Se declară numirile în consiliile companiilor private sau publice, în grupurile de interese sau în organe ale statului sau ale municipalităţilor. Pentru fiecare numire, se declară dacă funcţia este sau nu remunerată. Se declară natura funcţiei, numele companiei, organizaţiei sau organului. Nu se înregistrează funcţiile neremunerate din cadrul partidelor politice. 
Art.3. Se declară profesiunile independente care produc venit, desfăşurate suplimentar activităţii parlamentare, inclusiv cele de fermier, doctor, avocat, jurnalist şi consultant remunerat. Se declară natura activităţii.

Vor fi cuprinse toate activităţile remunerate prevăzute la primul paragraf şi la care parlamentarul participă personal, inclusiv cele în care activitatea sau profesia este formal organizată în cadrul unei companii deţinute, total sau parţial, de parlamentarul în cauză.

Se va evidenţia distinct dacă profesiile individuale sau mai multe activităţi desfăşurate în acelaşi an calendaristic pentru acelaşi contractor, au condus la o remunerare cu o valoare mai mare de 50.000 coroane norvegiene
.

Art.4. Se declară slujba plătită sau contractul de muncă preluat suplimentar rolului individual de membru al Parlamentului. Se declară funcţia/contractul sau angajatorul/contractorul.

Art.5. Se declară acordurile privind concediul şi acordurile de natură financiară încheiate cu foştii angajatori, inclusiv acordurile privind continuarea plăţii salariilor sau stabilirea de beneficii sociale, drepturi de pensie şi altele asemănătoare pe perioada în care persoana în cauză este membru al Parlamentului.
Art.6. Se declară orice angajament, contract de muncă sau acord similar încheiat cu viitorul angajator sau contractor, chiar dacă acesta urmează să intre în vigoare după încheierea mandatului parlamentar.
Art.7. Se declară denumirea companiilor, organizaţiilor, instituţiilor sau numele persoanelor individuale care acordă parlamentarului sprijin financiar, inclusiv active materiale, asistenţă de secretariat şi alte forme similare de sprijin, suplimentar mijloacelor puse la dispoziţie de Parlament.

Art.8. Se declară proprietatea imobiliară cu valoare considerabilă şi care este utilizată în scop de afaceri. Se include proprietatea imobiliară care aparţine companiei deţinute, integral sau parţial, de parlamentar. Se declară destinaţia proprietăţii imobiliare şi municipalitatea în care este situată. Proprietatea având rol esenţial de reşedinţă sau de locuinţă de vacanţă nu se înregistrează. Acelaşi lucru se aplică fermelor şi clădirilor dintr-o fermă.

Art.9. Se declară interesele de afaceri (acţiuni, participaţiuni etc.) care depăşesc 1% din capitalul total al unei companii sau din valoarea de bază a asigurării naţionale şi pe care parlamentarul în cauză o deţine fie direct, fie indirect printr-o altă companie. Se declară numele companiei. Nu se declară dividendele aferente celor mai sus menţionate.

Art.10. Se declară excursiile/vizitele în străinătate ale căror cheltuieli nu sunt acoperite în totalitate din fonduri publice, nu sunt suportate de partidul politic pe care îl reprezintă parlamentarul în cauză sau nu sunt suportate de acesta, în cazul în care excursia/vizita este legată de activitatea de parlamentar. Se declară sursa care suportă cheltuielile, numele ţării vizitate şi data efectuării vizitei.

Art.11. Se declară cadourile sau beneficiile financiare cu o valoare mai mare de 2.000 coroane norvegiene
, în cazul în care cadoul/beneficiul este legat de activitatea de parlamentar. Se declară, de asemenea, numele donatorului, natura beneficiului şi data la care s-a făcut contribuţia.”

- Legea privind administraţia publică reglementează unele proceduri administrative privind etica profesională în domeniul administraţiei publice. 

Art.6 conţine dispoziţii referitoare cazurile de aplicare a procedurii autorecuzării, pentru menţinerea obiectivităţii în exercitarea funcţiilor publice:
„Art.6 (cerinţe privind imparţialitatea)

Un oficial public este descalificat pentru pregătirea bazei luării unei decizii sau luării unei decizii într-un caz administrativ 

a) dacă este parte în cazul respectiv;

b) dacă are legături de sânge sau de căsătorie cu una din părţi, fiind ascendenţi sau descendenţi direcţi sau colaterali;

c) dacă este, a fost căsătorit sau este logodit cu una din părţi sau dacă este părinte adoptiv sau copil adoptiv al uneia din părţi;

d) dacă este tutore sau agent al uneia din părţile cazului sau a devenit tutorele sau agentul uneia din părţi după începerea cazului;

e) dacă este conducătorul sau dacă deţine o poziţie superioară în sau este membru al unui consiliu executiv sau al unei adunări corporative a unei companii care este parte în caz şi care nu este deţinută în întregime de stat sau de o municipalitate, sau al unei asociaţii, bănci de economii sau fundaţii care este parte în caz.

De asemenea, este descalificat dacă există alte circumstanţe speciale care afectează încrederea în obiectivitatea acestuia; este important să se ia în consideraţie, inter alia, dacă decizia în cauză poate presupune un avantaj, pierdere sau dezavantaj special pentru el personal sau pentru orice persoană cu care acesta are o asociere personală strânsă. O atenţie deosebită se acordă aspectului referitor la ridicarea, de către una din părţi, a unei obiecţii privind imparţialitatea oficialului public.

Dacă oficialul superior este descalificat, decizia în cazul respectiv nu poate fi luată de un oficial direct subordonat acestuia din cadrul aceleiaşi agenţii administrative.

Regulile privind descalificarea nu se aplică dacă este evident faptul că legătura oficialului public cu cazul sau cu părţile nu influenţează punctul său de vedere şi că nici interesele publice şi nici cele private nu indică faptul că acesta ar trebui să renunţe.

Domeniul paragrafelor doi şi patru poate fi detaliat prin reglementări ale Regelui.”
- Ghid privind angajarea ulterioară pentru politicieni 

- Ghidul etic pentru serviciul public 
 
Ambele ghiduri includ următoarele restricţii referitoare la angajarea politicienilor şi a funcţionarilor publici:

- interdicţia aplicabilă politicienilor/funcţionarilor publici pe o perioadă de 6 luni de la data încheierii mandatului/funcţiei/postului de a se angaja sau de a presta servicii pentru o organizaţie din afara sectorului public care are sau poate avea legătură cu sfera de responsabilitate a acestora. Acelaşi lucru se aplică organizaţiilor din afara sectorului public care, din alte motive, au sau ar putea avea avantaje speciale datorate calităţii angajatului de politician/funcţionar public.

(“temporary disqualification”);

- interdicţia implicării acestora, pe o perioadă de maximum 1 an de la data încheierii mandatului/funcţiei/postului, în cazuri sau domenii legate sferele de responsabilitate ale angajatului în calitate de politician/funcţionar public.

(“abstinence from involvement in certain cases”)
POLONIA

CORUPŢIA

Codul penal
,

Art. 10. § 1: 

Oricine comite o infracţiune prevăzută de codul penal după ce a împlinit vârsta de 17 ani va fi răspunzător în conformitate cu prevederile prezentului cod.
Art. 116: 

Dispoziţiile din partea generală a prezentului cod se aplică şi pentru infracţiunile definite în alte legi care prevăd răspunderea penală, dacă aceste legi nu exclud aplicarea acestor dispoziţii.

Persoana care îndeplineşte o funcţie publică, în conformitate cu art. 115 § 19 din Codul penal, este un funcţionar public, un membru al unei autorităţi locale, o persoană angajată de către o unitate de organizaţie autorizată să dispună de fonduri publice, cu excepţia personalului de serviciu, precum şi orice altă persoană ale cărei drepturi şi obligaţii în ceea ce priveşte activitatea publică sunt stabilite printr-o lege sau un acord internaţional obligatoriu pentru Republica Polonă.  
În conformitate cu prevederile părţii speciale a codului penal sunt incriminate:
Capitolul XXIX - Infracţiuni contra funcţionării statului şi a instituţiilor guvernamentale locale; 

Capitolul XXX - Infracţiuni împotriva administrării justiţiei; 

Capitolul XXXI - Infracţiuni împotriva evenimentelor electorale şi referendum-urilor; 

Capitolul XXXII - Infracţiuni împotriva ordinii publice; 

Capitolul XXXIII - Infracţiuni contra protecţiei informaţiilor; 

Capitolul XXXIV - Infracţiuni de corupţie, prevederile codului fiind aplicabile oricărei persoane care ocupă o funcţie publică, indiferent de nivelul ei.
Prin corupţie se înţelege: Acordarea sau promisiunea de a oferi un beneficiu financiar sau personal unei persoane care îndeplineşte funcţii publice; primirea unui beneficiu financiar sau personal sau promisiunea unui astfel de beneficiu în legătură cu o persoană care îndeplineşte o funcţie publică.
Corupţia în sectorul public: 

1) corupţia pasivă, art 228 C.Pen; 

§ 1. Orice persoană care, în legătură cu funcţia publică, acceptă un avantaj financiar sau  personal sau o promisiune a acestuia, sau solicită un astfel de avantaj, este pasibil de pedeapsa cu închisoarea pentru o perioadă de 6 luni şi 8 ani.
§ 5. Orice persoană care, în legătură cu funcţia publică, acceptă un avantaj financiar de o valoare semnificativă sau o promisiune este pasibilă de pedeapsa cu închisoarea pentru o perioadă de 2-12 ani.
2) dare de mită, art. 229; 

§ 1. Orice persoană care oferă sau promite să dea un avantaj financiar sau personal unei persoane care îndeplineşte o funcţie publică în legătură cu activitatea desfăşurată de acesta este pasibilă de pedeapsa cu închisoarea pentru o perioadă 6 luni-8 ani.
3) protecţia plătită, art. 230;

§ 1. Orice persoană care, referindu-se la influenţa ei la o instituţie naţional sau un guvern local, organizaţie internaţională sau internă sau organizaţie străină care dispune de fonduri publice, şi-o exercită,  angajându-se să acţioneze ca un intermediar în manipularea unei persoane în schimbul unui avantaj financiar sau personal sau a unei promisiuni este pasibilă de pedeapsa cu închisoarea pentru o perioadă de 6 luni şi 8 ani.

4) protecţie activă plătit (trafic de influenţă), art. 230a; 
similar art. 230
5) abuz în funcţia publică (abuz de putere), art. 231. 
§ 1. Orice funcţionar public care datorită încălcării competenţelor oficiale sau din cauza incapacităţii de a-şi îndeplini atribuţiile sale acţionează împotriva interesului public sau împotriva interesului privat va fi pasibil de pedeapsa cu închisoarea pentru o perioadă de cel mult 3 ani. 

§ 2. În cazul în care o persoană comite actul stabilită în § 1, în scopul de a obţine un avantaj, fie financiar sau personal, atunci el / ea va fi pasibil de pedeapsa cu închisoarea de 1-10 ani.
DEFINIŢIE FUNCŢIONAR PUBLIC 

Art. 115 § 13:
Un oficial public este:

1) Preşedintele Republicii Polone;

2) un deputat în Sejm, un senator, un consilier;

3) un judecător, un procuror de stat, un notar public, un funcţionar al unei instanţe, un ofiţer de probaţiune profesionist, un expert în judecarea cazurilor de contravenţii sau angajat în cadrul unei structuri de reglementare care funcţionează în temeiul unei legi;

4) o persoană care este angajată în administraţia de stat, altă autoritate de stat sau locală, guvern local, alte persoane în măsura în care acestea sunt autorizate de a lua decizii administrative;

5) o persoană care este angajată de o autoritate de audit sau inspecţie de stat sau locală, guvernamentală, autorităţi de control;
6) o persoană care ocupă o funcţie de conducere într-o altă instituţie de stat;

7) un funcţionar al unei autorităţi responsabile pentru protecţia securităţii publice sau un funcţionar din Serviciul Penitenciar de Stat;

8) o persoană care efectuează serviciul militar activ.

CONFLICTELE DE INTERESE

Nu sunt prevăzute de Codul penal 

Conflictele de interese sunt reglementate, în principal, de:

- Codul privind procedură administrativă - nu se aplică infracţiunilor penale;

- Legea privind limitarea activităţilor economice desfăşurate de persoanele care îndeplinesc funcţii publice (1997);

- Legea privind funcţionarii guvernelor locale (1990);

- Legea nr. 86 / 1982, privind funcţionarii de stat;

Din această categorie fac parte: funcţionarii Cancelariei Sejm-ului, ai Cancelariei Senatului,  Cancelariei Preşedintelui Republicii, Curţii Supreme de Justiţie, Tribunalului Constituţional, ai Biroului Comisarului pentru drepturile cetăţenilor, Biroului Comisarului pentru drepturile copilului, Biroului Consiliului Naţional de Radiodifuziune şi Televiziune, Trezoreriei Statului, Oficiului Naţional Electoral, autorităţilor regionale de audit, Biroului inspectorului general pentru protecţia datelor cu caracter personal,  Institutului Naţional de Memorie - Comisia cu privire la urmărirea penală a crimelor împotriva naţiunii poloneze, precum şi categoriile de angajaţi din acestor structuri care nu fac parte din corpul funcţionarilor publici locali. 

- alte legi şi reglementări locale, neexistând menţiuni privind răspunderea penală
INCOMPATIBILITĂŢI

Nu sunt prevăzute de Codul penal 

Incompatibilităţile funcţiei publice se regăsesc în:

- Codul de etică al funcţionarilor publici
;

- Legea privind serviciul civil (1998)
:
1. Membrii corpului funcţionarilor publici nu pot fi ghidaţi în executarea atribuţiilor lor de vreun grup de interese; 

2. nu se permite manifestarea publică a convingerilor politice; 

3. nu se permite participarea la greve sau acţiuni de protest, care ar putea interfera cu funcţionarea regulată a unei structuri publice. 

4. nu se permite deţinerea unui alt loc de muncă în sectorul public;

5. nu pot fi membri ai partidelor politice; 

6. un membru care deţine o funcţie de conducere nu poate deţine o funcţie în cadrul unui sindicat.
SPANIA
INFRACŢIUNI DE CORUPŢIE
Sunt prevăzute în art.419-427 (Luarea şi darea de mită), Cap.V din Codul Penal.

Art.419-427 din Codul penal incriminează faptele de corupţie ale funcţionarilor publici în funcţie de tipul de acte realizate de aceştia în exercitarea funcţiei .

 
Corupţia pasivă reprezintă comportamentul autorităţii publice sau funcţionarului public de a accepta sau solicita o promisiune sau un cadou pentru realizarea unui act în exercitarea funcţiei sale.

Art. 419 - 420 Cod penal circumstanţiază faptele penale comise de o autoritate sau funcţionar public care solicită sau primeşte un cadou sau un folos sau acceptă o ofertă sau  o promisiune de a efectua  în exercițiul atribuţiilor sale, o acțiune sau omisiune (art. 419) , de a realiza  un act ilegal (art. 420), de a se abţine de la realizarea unui act pe care funcţionarul ar fi trebuit să îl realizeze în îndeplinirea atribuţiilor sale . 
Art. 420 Cod penal pedepseşte autoritatea publică sau funcţionarul public care în folosul său sau al unui terţ solicită sau primeşte pentru sine sau printr-un intermediar un dar, o promisiune pentru a efectua un act nelegal în exercitarea funcţiei sale.

Potrivit Codului penal, autorul corupţiei pasive este o autoritate publică sau un funcţionar public, deşi trebuie reţinut că art. 423 Cod penal prevede aplicarea dispoziţiilor sale la juraţi, arbitri, experţi sau oricăror altor persoane implicate în exercitarea funcţiilor publice.
În acest sens, art. 422 Cod penal prevede pentru autoritatea sau funcţionarul public care solicită un cadou sau acceptă o ofertă sau promisiune de a  realiza  un act în exercitarea funcţiei sale sau drept recompensă pedeapsa închisorii de la 6 luni la 1 an  şi interzicerea exercitării unei funcţii publice de până la 3 ani

Potrivit ar.426 Cod penal este exceptat de la pedeapsă pentru infracţiunea de dare de mită persoana fizică care, după ce a fost de acord, cu cererea pentru oferirea unui cadou sau altor compensaţii către o autoritate publică sau funcţionar public, raportează acest fapt autorităţilor competente înainte deschiderii unei anchete penale, cu condiţia ca să nu treacă mai mult de două luni de la data comiterii faptei.

Tot în privinţa răspunderii penale, art. 428-431 din Codul penal
 reglementează traficul de influenţă:

Art 428 Cod penal prevede că: un funcționar public sau o autoritate care influențează un alt funcţionar sau autoritate publică, folosindu-se de prerogativele sale sau în orice altă situație care rezultă din relația sa personală ierarhică cu acesta din urmă, sau cu orice alt funcţionar/ofiţer public sau autoritate pentru a obţine o rezoluție care poate genera direct sau indirect un beneficiu financiar pentru el însuși sau o terță parte, va suporta pedeapsa cu închisoarea de la șase luni la doi ani, amendă egală cu echivalentul de două ori a beneficiul intenționat sau obținut și interzicerea ocupării unei funcţii publice  pentru o perioadă de 3 la 6 ani. 

Art. 429 Cod penal : Oricine influenţează un funcţionar public sau o autoritate în scopul de a profita de orice situație care rezultă din relația sa personală cu el sau cu un alt ofiţer public sau autoritate pentru a obţine o rezoluţie care poate genera direct sau indirect un beneficiu financiar pentru el sau pentru o terță parte publică ,  este pasibil de pedeapsă cu închisoare de la 6 luni la 2 ani și  amendă în cuantum de două ori valoarea beneficiului intenționat sau obținut.
Art. 430 Cod penal : Cei care, oferindu-se să se comporte în modul descris în articolele precedente, cer servicii, cadouri sau orice alte remunerații de la terți, sau acceptă oferte sau promisiuni, se pasibili de o pedeapsă cu închisoarea între 6 luni şi 1 an .

Atunci când, în conformitate cu condițiile stabilite la articolul 31 bis din Codul penal, o persoană juridică este responsabilă pentru infracțiunile definite în prezentul capitol, se impune pedeapsa unei amenzi de la 6 luni la 2 ani.

În conformitate cu normele stabilite în articolul 66 bis Cod penal, judecătorii și  instanțelor judecătorești pot impune , de asemenea, sancțiunile stabilite în sub- secțiunile b ) până la g ) din secțiunea 7 articolul 33 .

Art. 431 Cod penal: În toate cazurile prevăzute în prezentul capitol și în cel precedent , bunurile cerute, cadourile obţinute vor fi confiscate.
DEFINIŢIA FUNCŢIONARULUI PUBLIC
Art.24 din Codul penal spaniol
 (Cap.VI – Dispoziţii generale) defineşte noţiunile de autoritate publică respectiv funcţionar public. 
Art. 24 alin 1 din Codul Penal se referă la autoritățile publice: Din punct de vedere al răspunderii penale sunt considerate drept autorităţi publice de sine-statătoare sau în parte, persoanele juridice sau organele colegiale care exercită o jurisdicţie proprie. În toate cazurile, sunt consideraţi ca făcând parte din astfel de autorităţi publice membrii Congresului Deputaților, Senatului, Adunărilor legislative ale Comunităților Autonome și reprezentanţii în Parlamentul European. De asemenea, funcţionarii din cadrul Ministerului public se prezumă drept membri ai unei autorităţi publice.

Alin. 2 al art. 24 din Codul Penal consideră drept funcționar public orice persoană care potrivit legii, prin alegere sau numire de către o autoritate competentă exercită funcții publice.

CONFLICTUL DE INTERESE
Cadrul legal privind reglementarea conflictelor de interese este relevat de Legea nr.5/2006
. Prin această lege a fost înfiinţat Biroul pentru Conflicte de Interese în cadrul Ministerului Administraţiei Publice. Conform art.15 din lege, acest organism specializat beneficiază de autonomie deplină în exercitarea comptenţelor sale.

Potrivit art. 4 din lege: există un conflict de interese când funcţionarii publici intervin în deciziile legate de afaceri în care există o divergenţă între interese legate de poziţia lor publică şi propriile lor interese private sau cele ale rudelor directe, sau interese comune cu terțe părți. 
Legea
 privind conflictele de interese consacră principiul dedicării exclusive pentru funcţionarii publici, restricționând tipurile de activitate care ar putea perturba exercitarea funcţiilor lor; Astfel, înalţilor funcţionari le este interzis să primească orice plată sau indemnizaţie prin participarea în cadrul organismelor guvernamentale de conducere sau în consiliile de administraţie ale societăților cu capital de stat (art. 9).
De asemenea, legea prevede că foștii funcţionari de rang înalt trebuie să informeze Biroul pentru conflicte de interese înainte de a întreprinde orice demers pentru ocuparea unui viitor loc de muncă:

● Biroul va analiza situaţia şi va hotărî dacă activitatea încalcă sau nu legea;
● Biroul va comunica avizul său părţii interesate.
● Persoana interesată are dreptul de a răspunde şi furniza informaţii pentru o analiză suplimentară .
● În fine, Biroul pentru conflicte de interese va da o decizie şi o va comunica fostului funcţionar de rang înalt .

INCOMPATIBILITĂŢI
Potrivit art.103 alin.3 din Constituţia Spaniei : prin lege este reglementat statutul funcţionarilor publici, accesul la funcţia publică conform cu principiile de merit şi de capacitate, particularităţile exercitării dreptului de afiliere la sindicate, sistemul de incompatibilităţi şi garanţiile pentru imparţialitatea în exercitarea funcţiilor lor.
Regimul incompatibilităţilor
 in cadrul funcţiei publice este prevăzut de Legea nr.53/1984 (Incompatibilidades del personal al servicio de las Administraciones Públicas)
. 
De asemenea, există prevederi privind incompatibilităţile pentru oficiali publici în Cap I - Régimen de incompatibilidades  din Legea nr.5/2006 care instituie incompatibilitate absolută cu orice altă poziţie, dar şi o interzicere de a deţine direct sau indirect peste 10% din acţiunile unei societăţi care are un contract cu sectorul public. 
Timp de doi ani după încetarea activităţii, funcţionarilor de rang înalt nu li se va permite să se implice în afaceri sau să lucreze în societăţi private legate direct de competenţele pe care le-au avut în serviciul  public
. 
Se consideră că există o relaţie directă în oricare dintre situaţiile următoare: 

• În cazul funcţionarilor de rang înalt, aceasta se aplică superiorilor şi şefilor organismelor dependente, prin delegare sau substituire, care au luat decizii privind societăţile implicate. 

• Se aplică ori de câte ori persoanele de mai sus au fost implicate în şedinţe comune în care s-a ajuns la o înţelegere privind aceste companii. 

Nu se consideră că membrii guvernului şi funcţionarii de rang înalt încalcă reglementarea privind incompatibilitatea în momentul în care se întorc să lucreze în societatea privată în care lucraseră înainte de a fi numiţi în serviciul public atâta timp cât activitatea pe care o vor întreprinde în sectorul privat nu este direct legată de competenţele funcţiei deţinute anterior sau atâta timp cât nu pot lua decizii legate de aceasta.  
Antreprenorul va înceta colaborarea cu administraţiile centrale, regionale şi locale în cazul în care decide să menţină relaţii contractuale cu un fost funcţionar de rang înalt care a încălcat reglementarea privind incompatibilitatea pe parcursul perioadei vizate (doi ani de la părăsirea funcţiei). Funcţionarii de rang înalt care încalcă această reglementare nu vor mai putea deţine o funcţie publică pentru o perioadă care variază între cinci şi zece ani. 

UNGARIA

INFRACŢIUNI DE CORUPŢIE

Secţiunea 290 - Darea de mită

(1) Fapta săvârşită de o persoană care oferă sau promite direct sau indirect foloase necuvenite unei alte persoane care lucrează pentru sau în numele unei organizaţii economice cu scopul de a-l determina să-şi încalce atribuţiile de serviciu, constituie infracţiune şi este pedepsită cu maximum 3 ani de închisoare. 

(2) Fapta prevazută la alin (1) este pedepsită cu închisoarea de la 1 la 5 ani în cazul în care infracţiunea este săvârşită în legătură cu o persoană care lucrează pentru sau în numele unui organizatii economice, fiind autorizat să acţioneze în mod independent pentru şi în numele acesteia.

(3) 
(a)Fapta prevazută în alin (1) se pedepseşte cu închisoare de la 1 la 5 ani,

(b) Fapta prevazută în alin (2) se pedepseşte cu închisoare de la 2 la 8 ani, dacă infracţiunea de corupţie este săvârşită în urma unei conspiraţii infracţionale sau sub forma unei operaţiuni economice.

(4) Infracţiunea de corupţie săvârşită de o persoană în legatură cu o altă persoană care lucrează pentru sau în numele unui organizaţii economice străine va fi pedepsită conform prevederilor alin (1)-(3).

(5) Pedeapsa poate fi redusă fără limite speciale sau înlăturată în cazuri speciale - atunci când făptuitorul definit conf. alin (1) denunţă autorităţilor fapta şi circumstanţele săvârşirii ei mai înainte ca organul de urmărire să fi fost sesizat de această faptă.

Secţiunea 291 - Luarea de mită

(1) Fapta săvârşită de o persoană care solicită foloase necuvenite în legătură cu activităţile desfăşurate pentru sau în numele unui organizatii economice, sau care acceptă asemenea foloase sau promisiunea unor astfel de foloase, direct sau indirect, constituie infracţiune şi se pedepseşte cu închisoare de maximum 3 ani.

(2) Infracţiunea va fi pedepsită cu închisoare după cum urmează:

(a) de la 1 la 5 ani dacă făptuitorul îşi încalcă atribuţiile de serviciu în schimbul primirii foloaselor necuvenite;

(b) de la 2 la 8 ani dacă infracţiunea este săvârşită în urma unei conspiraţii infracţionale sau sub forma unei operaţiuni economice .

(3) Luare de mită se pedepseşte cu închisoare:

a) de la 1 la 5 ani pentru fapta prevăzută la alin.(1);

b) de la 2 la 8 ani pentru fapta prevăzută la alin.(2);

c) de la 5 la 10 ani pentru fapta prevazută la alin. (2)b).

(4) Infracţiunea de corupţie definită conform alin (1) -(3) săvârşită de o persoană care lucrează pentru sau în numele unui organizaţii economice străine va fi pedepsită conform prevederilor alin (1)-(3).

(5) Pedeapsa poate fi redusă fară limite speciale sau înlăturată în cazuri speciale - atunci când făptuitorul definit conf. alin (1) denunţă autorităţilor fapta şi circumstanţele săvârşirii ei mai înainte ca organul de urmărire să fi fost sesizat de această fapta şi restituie foloasele necuvenite sau contravaloarea acestora autorităţilor.

Secţiunea 293 - Mituirea funcţionarilor publici

(1) Orice persoană care încearcă să mituiască direct sau indirect un funcţionar public prin acordarea sau promiterea unor foloase necuvenite cu scopul influenţării acestuia în exercitarea îndatoririlor de serviciu, constituie infracţiune şi se pedepseste cu închisoare maximum 3 ani. 

(2) Infracţiunea de mituire va fi pedepsită cu închisoare de la 1 la 5 ani dacă foloasele necuvenite acordate funcţionarului public au rolul de a-l determina pe acesta să-şi încalce îndatoririle funcţiei sale publice, să-şi depăşească competenţele sau să abuzeze de funcţia publică deţinută.

(3) Pedepsele prevăzute la alin (1) şi (2) se aplică şi în cazul infracţiunii de mituire a unui funcţionar public străin.

(4) Managerul unei organizaţii economice sau persoana desemnată să controleze, să supravegheze şi să acţioneze în interesul organizaţiei economice va fi pedepsită conform prevederilor alin.(1) dacă o altă persoană care actionează în interesul organizaţiei economice săvârşeşte o faptă conform alin (1)-(3) în beneficiul economic al organizaţiei, iar fapta sa putea fi prevenită dacă managerul organizaţiei economice şi-ar fi îndeplinit atribuţiile de serviciu. 

(5)  Managerul unei organizaţii economice sau persoana desemnată să controleze, să supravegheze şi să acţioneze în interesul organizaţiei economice va fi pedepsită cu închisoare până la 2 ani pentru comiterea infracţiunii definite la alin (4) din motive de neglijenţă.

(6) Pedeapsa poate fi redusă fară limite speciale sau înlăturată în cazuri speciale – dacă făptuitorul definit în alin (1) şi (2) denunţă autorităţilor fapta şi circumstanţele săvârşirii ei mai înainte ca organul de urmărire să fi fost sesizat de această faptă.

Secţiunea 294 - Acceptarea mitei de către un funcţionar public

(1)Fapta oricărui funcţionar public care pretinde direct sau indirect foloase necuvenite sau primeşte sau acceptă promisiunea unor astfel de foloase în legatură cu exercitarea atribuţiilor sale, constituie infracţiune care se pedepseşte cu închisoare de la 1 la 5 ani. 
(2) Infracţiunea prevazută la alin (1) se pedepseşte cu închisoare de la 2 la 8 ani dacă este săvârşită de către un înalt funcţionar public. 

(3) Fapta funcţionarului public care pentru obţinerea foloaselor necuvenite îşi încalcă îndatoririle funcţiei sale publice, îşi depăşeşte competenţele sau abuzează de funcţia publică deţinută, sau acţionează în interesul unei organizaţii criminale sau la o scară comercială, se pedepseşte conform prevederilor alin (1) cu închisoare de la 2 la 8 ani şi conform alin (2) cu închisoare de la 5 la 10 ani. 


(4) Alin (1) – (3) se aplică şi în cazul faptelor săvârşite de funcţionarii publici străini. 

(5) Pedeapsa poate fi redusă fară limite speciale sau înlăturată în cazuri speciale - atunci când făptuitorul definit conf. alin (1) şi (2) denunţă autorităţilor fapta şi circumstanţele săvârşirii ei mai înainte ca organul de urmărire să fi fost sesizat de această faptă şi restituie foloasele necuvenite sau contravaloarea acestora autorităţilor.

Infracţiuni de corupţie în justiţie şi administraţia publică

Secţiunea 295 - Darea de mită



(1) Fapta unei persoane care oferă sau promite foloase necuvenite altei persoane, sau unui terţ, pentru a o determina să se abţină de la exercitarea drepturilor sale legale ori să-şi neglijeze îndatoririle pe parcursul unei proceduri judiciare, arbitrale sau administrative, se pedepseşte cu închisoare până la 3 ani.


(2) Pedeapsa prevăzută la (1) se aplică atunci când fapta este săvârşită şi în cursul sau în legătură cu procedura în faţa unei instanţe penale internaţionale înfiinţată prin convenţie internaţională, prin rezoluţie a Consiliului ONU sau a Curţii de Justiţie a UE.


(3) Pedeapsa poate fi redusă fără limite speciale – sau respinsă, în cazuri specifice – dacă făptuitorul îşi denunţă fapta, înainte ca autorităţile să fi fost informate prin orice alte surse despre faptă, şi dezvăluie circumstanţele săvârşirii faptei.

Secţiunea 296 -  Luarea de mită



(1) Fapta unei persoane care pretinde foloase necuvenite în schimbul abţinerii de la exercitarea drepturilor sale legale ori al neglijării îndatoririlor în cadrul unei proceduri judiciare, arbitrale sau administrative, sau acceptă asemenea avantaje sau promisiuni, direct sau printr-un terţ, se pedepseşte cu închisoare de la 1 la 5 ani.


(2) Pedeapsa prevăzută la (1) se aplică atunci când fapta este săvârşită şi în cursul sau în legătură cu procedura în faţa unei instanţe penale internaţionale înfiinţată prin convenţie internaţională, prin rezoluţie a Consiliului ONU sau a Curţii de Justiţie a UE.


(3) Pedeapsa poate fi redusă fără limite speciale – sau respinsă, în cazuri specifice – dacă făptuitorul îşi denunţă fapta, înainte ca autorităţile să fi fost informate prin orice alte surse despre faptă, şi dezvăluie circumstanţele săvârşirii faptei.

Secţiunea 297 - Nedenunţarea



(1)Fapta funcţionarului public care primeşte informaţii credibile despre o faptă de luare sau dare de mită care încă nu a fost descoperită şi nu le raportează cât mai curând posibil se pedepseşte cu închisoare până la 3 ani.



(2) Rudele persoanei care săvârşeşte fapta prevăzută la (1) nu răspund penal.

Secţiunea 298 - Cumpărarea de influenţă



(1) Fapta unei persoane care procură sau promite avantaje:
a) unei persoane care se oferă să influenţeze un funcţionar public; sau
b) unei alte persoane în numele celei care se oferă să influenţeze un funcţionar public se pedepseşte cu închisoare până la 3 ani.


(2) Fapta prevăzută la (1) săvârşită în numele unei organizaţii sau asociaţii economice sau cu privire la o persoană care acţionează în numele unei astfel de organizaţii sau asociaţii se pedepseşte cu închisoare până la 2 ani.


(3) Fapta penală definită la (1) săvârşită în legătură cu un funcţionar public străin se pedepseşte la fel.

Secţiunea 299 - Traficul de influenţă

(1) Fapta unei persoane care pretinde un avantaj pentru sine sau pentru altul în schimbul influenţării unui funcţionar public sau care acceptă asemenea avantaj, îl promite, direct sau indirect, se pedepseşte cu închisoare de la 1 la 5 ani.
(2) Pedeapsa este închisoarea de la 2 la 8 ani dacă făptuitorul:
a) pretinde sau se preface a mitui un oficial public;
b) se preface a fi funcţionar public;
c) săvârşeşte fapta sub forma unei operaţiuni economice.
(3) Fapta penală definită la (1) şi (2) săvârşită în legătură cu un funcţionar public străin se pedepseşte la fel.



Secţiunea 300



(1) Fapta descrisă în secţiunea 299 (1) cu privire la o persoană care lucrează pentru sau în numele unei organizaţii economice se pedepseşte cu închisoare până la 2 ani.



(2) Pedeapsa este până la 3 ani închisoare dacă fapta săvârşită priveşte o persoană care acţionează pentru sau în interesul unei organizaţii economice şi are autoritatea de a decide independent.

Secţiunea 305 - Abuzul de autoritate

(1) Fapta oricărui funcţionar public care, în scopul de a cauza o pagubă sau de a obţine un avantaj ilegal:
a) îşi încalcă îndatoririle de serviciu;
b) excede sfera atribuţiilor sale;
c) abuzează de funcţia sa în orice fel se pedepseşte cu închisoare de până la 3 ani. 
Secţiunea 306 - Abuzul în serviciu


Fapta oricărei persoane care îndeplineşte îndatoriri publice şi care, în scopul de a cauza o pagubă sau de a obţine un avantaj ilegal:
a) îşi încalcă îndatoririle de serviciu;
b) excede sfera atribuţiilor sale;
c) abuzează de funcţia sa în orice fel se pedepseşte cu închisoare de până la 3 ani.

DEFINIŢIA FUNCŢIONARULUI PUBLIC
Secţiunea 459

11. Funcţionari publici sunt:

a) Preşedintele Republicii;

b) Membrii Parlamentului şi membrii Parlamentului European aleşi în Ungaria;

c) membrii Curţii Constituţionale;

d) Prim-ministrul, miniştrii, secretarii de stat, secretarii administrativi ai statului, adjuncţii acestora şi comisarii speciali;

e) judecătorii, procurorii şi judecătorii de arbitraj;

f) Ombudsmanul şi adjuncţii săi;

g) notarii şi adjuncţii acestora;

h) executorii judecătoreşti independenţi, adjuncţii şi asistenţii autorizaţi ai acestora;

i) membrii organelor reprezentative ale autorităţilor locale sau ai autorităţilor locale ale minorităţilor naţionale;

j) comandanţii forţelor armate, terestre, navale şi aeriene;

k) persoanele care îndeplinesc atribuţiile de serviciu sau de autoritate executivă la Curtea Constituţională, la Biroul Preşedintelui Republicii, la Cabinetul Preşedintelui Parlamentului, la Biroul Ombudsmanului, la Banca Centrală a Ungariei, la Oficiul de Audit de Stat din Ungaria, la tribunale, la biroul procurorului, la ministere, la un organism administrativ independent, la un birou guvernamental, la un birou central, la un organism de reglementare independent, la o agenţie de aplicare a legii, la Serviciul Militar Naţional de Securitate, la Garda oficială, de la un birou guvernamental metropolitan sau judeţean, la un organ administrativ local, la un centru de întreţinere instituţional al unui organism public, cu condiţia ca activităţile lor să contribuie la îndeplinirea atribuţiilor entităţii respective.

INCOMPATIBILITĂŢI ŞI CONFLICTE DE INTERESE
Secţiunea 9-19 din Legea nr.LX/1990, modificată, privind Statutul membrilor Parlamentului

Legea prevede că un deputat este obligat să declare  activele sale, veniturile obţinute și interesele financiare. (Secţiunile 18 și 19) Această obligaţie include  şi declaraţiile soţului, precum şi ale copiilor cu care trăiesc împreună. Parlamentarii trebuie să facă publică declaraţia de avere/interese. Declaraţiile trebuie să fie făcute la începutul şi la încetarea mandatului și, de asemenea, până la sfârșitul lunii ianuarie a fiecărui an din timpul mandatului. De asemenea, trebuie să declare subvențiile primite de la stat sau Uniunea Europeană dacă au fost acordate unei societăţi deţinute de el sau de orice membru al familiei sale.

� � HYPERLINK "http://www.droitbelge.be/codes.asp" ��http://www.droitbelge.be/codes.asp�





� GRECO - Rapport d’Evaluation sur la Belgique sur les Incriminations, 2009, p.9


    � HYPERLINK "http://www.coe.int/t/dghl/monitoring/greco/evaluations/round3/GrecoEval3(2008)8_Belgium_One_FR.pdf" ��http://www.coe.int/t/dghl/monitoring/greco/evaluations/round3/GrecoEval3(2008)8_Belgium_One_FR.pdf� 


� Raportul Comisiei de Justiţie a Senatului, Doc. Parl., Sénat (1997-1998), n°107/5, 1er juillet 1998, p.35.





�� HYPERLINK "http://www.coe.int/t/dghl/monitoring/greco/evaluations/round3/GrecoEval3(2008)8_Belgium_One_FR.pdf" ��http://www.coe.int/t/dghl/monitoring/greco/evaluations/round3/GrecoEval3(2008)8_Belgium_One_FR.pdf�


� � HYPERLINK "http://editionslarcier.larciergroup.com/resource/extra/9782804441241/Introduction%20g%C3%A9n%C3%A9rale.pdf" ��http://editionslarcier.larciergroup.com/resource/extra/9782804441241/Introduction%20g%C3%A9n%C3%A9rale.pdf�


� � HYPERLINK "http://www.fedweb.belgium.be/fr/binaries/AR%20du%2002.10.1937%20-%20KB%2002.10.1937_tcm119-9641.pdf" ��http://www.fedweb.belgium.be/fr/binaries/AR%20du%2002.10.1937%20-%20KB%2002.10.1937_tcm119-9641.pdf�


� � HYPERLINK "http://www.begroting.be/FR/Documents/manuel_gestion_conflits.pdf" ��http://www.begroting.be/FR/Documents/manuel_gestion_conflits.pdf�





� � HYPERLINK "http://www.service-public.fr/actualites/" �http://www.service-public.fr/actualites/�


� � HYPERLINK "http://www.fonction-publique.gouv.fr/fonction-publique/statut-et-remunerations-0" �http://www.fonction-publique.gouv.fr/fonction-publique/statut-et-remunerations-0�


� � HYPERLINK "http://www.legifrance.gouv.fr/affichTexte.do?cidTexte=JORFTEXT000028056223&dateTexte=&categorieLien=id" �http://www.legifrance.gouv.fr/affichTexte.do?cidTexte=JORFTEXT000028056223&dateTexte=&categorieLien=id�


� � HYPERLINK "http://www.legifrance.gouv.fr/affichTexteArticle.do;jsessionid=C7EF4F7BC4226556AE585394C39BCAFB.tpdjo16v_2?cidTexte=JORFTEXT000028278976&idArticle=LEGIARTI000028280653&dateTexte=20131208" ��http://www.legifrance.gouv.fr/affichTexteArticle.do;jsessionid=C7EF4F7BC4226556AE585394C39BCAFB.tpdjo16v_2?cidTexte=JORFTEXT000028278976&idArticle=LEGIARTI000028280653&dateTexte=20131208�


� .În Germania, există o distincţie tipică între funcţionarii publici, care sunt acei angajaţi deţinând autoritate publică sau puteri de stat (în jur de 40% din angajaţii publici) şi restul, care sunt supuşi legislaţiei muncii şi convenţiilor colective specifice. Legea germană oferă criterii pe baza cărora se face distincţia între Beamte (funcţionari publici) şi Angestellte (angajaţi de stat) şi anume capacitatea de a exercita funcţii de autoritate publică. Funcţionarii publici sunt executanţi publici ai statului, agenţi ai puterii publice, deşi au capacitatea de a sluji orice guvern, independent de orientare (principiul neutralităţii politice) şi sunt responsabili în faţa legii. Conceptul de „exerciţiu al autorităţii publice” este legat de problemele referitoare la interesul naţional, lege şi ordine, suveranitatea statului, aplicarea legii etc.Totuşi, profesori universitari şi profesori de la toate nivelele, inclusiv cei din şcoala primară, şi aproape toţi angajaţii din administraţia locală sunt funcţionari publici. Cei care nu sunt funcţionari publici sunt priviţi ca îndeplinind doar o profesie în sectorul public sau în economie sau în serviciile publice finanţate din bugetul de stat. Austria şi Luxemburg se aproprie de modelul german.





� inclusiv notarii sunt consideraţi agenţi publici


� http://www.altalex.com/?idnot=36653


� Textele integrale ale legilor respective pot fi consultate la următoarele adrese:


Legea privind combaterea corupţiei în entităţile publice (1889) : � HYPERLINK "http://www.legislation.gov.uk/ukpga/Vict/52-53/69/introduction" ��http://www.legislation.gov.uk/ukpga/Vict/52-53/69/introduction� (text consolidat) sau � HYPERLINK "http://www.legislation.gov.uk/ukpga/1889/69/pdfs/ukpga_18890069_en.pdf" �http://www.legislation.gov.uk/ukpga/1889/69/pdfs/ukpga_18890069_en.pdf� (text original)Legea privind combaterea corupţiei din 1906 : � HYPERLINK "http://www.legislation.gov.uk/ukpga/Edw7/6/34" �http://www.legislation.gov.uk/ukpga/Edw7/6/34� (text consolidat)Legea privind combaterea corupţiei din 1916 : � HYPERLINK "http://www.legislation.gov.uk/ukpga/Geo5/6-7/64/contents" �http://www.legislation.gov.uk/ukpga/Geo5/6-7/64/contents� (text consolidat)





� Textul integral poate fi consultat la adresa


               http://conventions.coe.int/Treaty/EN/Treaties/Html/173.htm





� Art.127, par.3


Angajaţii căilor ferate, paznicii militari şi orice persoană care în exercitarea atribuţiilor sau la cerere asistă un funcţionar public sunt consideraţi ca şi funcţionari publici.


� În aplicarea prevederilor Codului penal referitoare la mită, Norvegia interpretează termenul de funcţionar public ca fiind persoana, numită sau aleasă, care exercită o funcţie publică. Interpretează, de asemenea, că funcţiile publice sunt funcţii care se exercită numai în sectorul public: legislative, judiciare şi administrative, fără a se face distincţie între funcţionarii superiori şi subordonaţii acestora.


OECD - REVIEW OF IMPLEMENTATION OF THE CONVENTION AND 1997 RECOMMENDATION, p.2


http://www.oecd.org/daf/anti-bribery/anti-briberyconvention/2389183.pdf


� Act relating to Civil Servants, etc. of 4 March 1983 no. 3 (Civil Service Act)


http://www.ub.uio.no/ujur/ulovdata/lov-19830304-003-eng.pdf


� The Regulation on the Register of Members of the Storting’s Appointments and Economic Interests


 https://www.stortinget.no/en/In-English/Members-of-the-Storting/Registered-Interest/


�  ≈ 6.073 € (1 € = 8,2 coroane)


� ≈ 242 €


� Post-Employment Guidelines for Politicians


http://dx.doi.org-10.1787/735516772805


� Ethical Guidelines for the Public Service


� HYPERLINK "http://dx.doi.org-10.1787/735573105756" ��http://dx.doi.org-10.1787/735573105756�





� https://www.imolin.org/doc/amlid/Poland_Penal_Code1.pdf


� https://www.un.org/depts/los/LEGISLATIONANDTREATIES/PDFFILES/POL_penal_code.pdf


� http://www.ksap.gov.pl/ksap/file/publikacje/sluzba_cywilna_EN.pdf


� agidata.org/.../Poland(2008)ActCivil%20Servic...‎


� � HYPERLINK "https://www.boe.es/buscar/act.php?id=BOE-A-1995-25444" ��https://www.boe.es/buscar/act.php?id=BOE-A-1995-25444�


� � HYPERLINK "http://www.boe.es/buscar/act.php?id=BOE-A-1995-25444" ��http://www.boe.es/buscar/act.php?id=BOE-A-1995-25444�


�� HYPERLINK "https://www.antifrau.cat/images/stories/documentos/disposicionslegals/esp/esp_ley_5_2006_de_regulacion_de_los_conflictos_de_intereses.pdf" ��https://www.antifrau.cat/images/stories/documentos/disposicionslegals/esp/esp_ley_5_2006_de_regulacion_de_los_conflictos_de_intereses.pdf�


�� HYPERLINK "https://www.antifrau.cat/images/stories/documentos/disposicionslegals/esp/esp_ley_5_2006_de_regulacion_de_los_conflictos_de_intereses.pdf" ��https://www.antifrau.cat/images/stories/documentos/disposicionslegals/esp/esp_ley_5_2006_de_regulacion_de_los_conflictos_de_intereses.pdf�


� � HYPERLINK "http://www.seap.minhap.gob.es/en/areas/funcion_publica/etica/Personal_normal.html" ��http://www.seap.minhap.gob.es/en/areas/funcion_publica/etica/Personal_normal.html�


� � HYPERLINK "https://sede.administracionespublicas.gob.es/procedimientos/portada/ida/0/idp/259" ��https://sede.administracionespublicas.gob.es/procedimientos/portada/ida/0/idp/259�


� � HYPERLINK "http://www.sigmaweb.org/publicationsdocuments/39584967.pdf" ��http://www.sigmaweb.org/publicationsdocuments/39584967.pdf�


� � HYPERLINK "http://www.academia.edu/4602286/Criminal_Code_of_Hungary_2012" ��http://www.academia.edu/4602286/Criminal_Code_of_Hungary_2012�





� �HYPERLINK "http://www.parlament.hu/angol/legalstatuslaw.pdf"�http://www.parlament.hu/angol/legalstatuslaw.pdf�

